* Наманганда маҳаллий ва хорижий ишлаб чиқарувчи компаниялар каталоглари кўргазмаси бўлиб ўтди. Тадбирда вилоятда фаолият юритаётган тадбиркорлар, фермерлар, қишлоқ хўжалиги соҳасига ихтисослаштирилган корхона ҳамда ташкилотлар вакиллари иштирок этди.\n* Самарқандда ўтказилган “Таълим ва мутахассислик” кўргазмасида вилоятдаги олий ўқув юртлари, академик лицейлар, касб-ҳунар коллежлари, 17 та тижорат банки, 103 та корхона, ташкилот ва муассаса 373 та бўш иш ўрни билан қатнашди.\n* Гулистон шаҳрида “Ёшлар ва атроф-муҳит” мавзуида экологик акция уюштирилди. Тадбир доирасида иқлим ўзгаришларига қарши курашиш, биологик хилмахилликни асраш, атроф-муҳитни чиқиндилардан тозалашнинг аҳамияти, сувни тежаш ҳамда ундан оқилона фойдаланиш, тупроқ эрозияси ва чўлланишнинг олдини олишга бағишланган кўргазма, расмлар танлови ўтказилди.\n* Андижон шаҳридаги Алишер Навоий номидаги маданият ва истироҳат боғида “Либосларда — қадрият акси” деб номланган миллий ва замонавий либослар кўргазмаси ташкил этилди.\nМазкур рукндаги бошқа мақолалар: « Маҳалла маслаҳатчилари танлови\t«Маҳалла институти Ўзбекистон тараққиётига муҳим ҳисса қўшмоқда» »


АҚШ молия тизимини инқироздан сақлаб қолишга уриняпти\nАҚШ раҳбарияти мамлакатнинг молия тизимини инқироздан сақлаб қолиш мақсадида кенг кўламли режа ишлаб чиқмоқда.\nАҚШ молия вазири Генри Полсон Конгресс етакчилари билан биргаликда қийинчиликка дуч келаётган банкларга ёрдам кўрсатишни назарда тутувчи қонун лойиҳаси устида иш олиб борилаётганини эълон қилди.\nУнинг айтишича, ҳукуматнинг банкларни қутқаришга қаратилган режасини амалга ошириш учун юзлаб миллиард доллар керак.\nАҚШ ҳукумати режаси ошкор қилингандан сўнг Осиё молия бозоридаги вазият ижобий томонга ўзгарди. Бир баррель нефть нархи 98 долларга кўтарилган бўлса, Осиё бозоридаги савдоларда АҚШ доллари ўз мавқеини бироз мустаҳкамлади.


Мустақилликнинг илк даврларида Ғарб мамлакатлари олийгоҳларининг бирида ўқиётган ўзбек йигити бир хонадонда ижарада турарди. Хонадонда кекса қария ва кампирдан бошқа ҳеч ким турмас, болалари қайсидир шаҳарда яшар, йилда бир-икки келиб хабар олса олар, бўлмаса ўшанга ҳам вақт топиша олмасди. Уларникида яшаб, уларга ўз фарзандидек бўлиб қолган ўзбек йигитининг одоби, хизмати, кексаларга ҳурматини кўриб ажабланишар, юрти ҳақида сўрашар эди. Бир куни қариялар:\n– Ўғлим, сенинг одобинг, юриш-туришинг, муомаланг жуда ўзгача-да, юртинг ҳақида яна батафсилроқ сўзлаб бер, – деб илтимос қилишибди.\n– Мен Ўрта Осиёнинг Ўзбекистон деган давлатиданман, деб ўзбек халқининг тўй-томоша, байрам ва урф-одатларини тўлқинланиб гапириб берибди йигит.\nУнинг мамлакатига берган таърифидан оғзи очилиб қолган чол-кампир:\n– Ажойиб! Яна ота-онага ҳурмат, қариндошлар билан оқибат қандай? – деб сўрабдилар.\nЙигит ота-онага ҳурмат, қариндошлик, борди-келдилар ҳақида янада тўлқинланиб гапирибди.\n– Бу гапларни эшитган қария, сен бизнинг юртга нима мақсадда келдинг ўзи? – деб сўради. Бу саволдан ажабланган йигит:\n– Ғарб технологияси, илми ва айниқса, сизларнинг миллий маданиятингизни, халқингизнинг урфларини ўрганиб, халқимга етказмоқчиман.\n– Асло ундай қилма, бизнинг илмимизни хоҳлаганингча ол, техникамизни ўрган, аммо урф ва маданиятимизни халқингга олиб борма, – дебди.\n– Нимага? – деди йигит.\n– Ҳар бир халқнинг ўз урф-одати ва маданияти бор. Бизнинг маданият, менталитетимиз ўзимизга мос. Кўриб турибсан, бизда қариндош-уруғчилик йўқ, бўлса ҳам жуда оз қолди. Гоҳо қизимизнинг турмушга чиқиб кетганини, ўғлимизнинг оила қуриб, фарзандли бўлганини бировлардан, газеталардан билиб қоламиз ёки қизимиз телефон орқали хабар беради. Ҳаётимиз ниҳоятда зерикарли, кексайиб кучдан қолсанг, қариялар уйига кетасан, набиранг ёки фарзандингни соғинасан, улар келса, яхши, лекин келишмаса-чи. Уларни соғиниб, умринг ўтиб кетади. Бизни кўришга фарзандларимизнинг вақтлари йўқ. Ишни баҳона қилишади. Биздан кўра футболни кўпроқ яхши кўришади. Бизларга бир сўм сарфлашмай, ресторан, казиноларга минг-минглаб сарфлашади. Сен шу маданиятни, шу ҳурматни халқингга ўргатмоқчимисан? Майли яна қайтараман, технология, тараққиёт омилларига тегишли қанча илмни ўргансанг ўрган, аммо оммавий маданиятимизни юртингга олиб борма. Агар айтганларимга амал қилмасанг, бир кун бу ишинг учун пушаймон бўласан! Кексайиб ёлғиз қолганингда, унсиз йиғлайсан! Гапингга қараганда, Ўзбекистон тўйларида ошлар берилиб, қудалар, қариндошлар яхши ва ёмон кунларида бир-бирининг ҳолидан хабар олар экан. Фарзандлар ота-онасини ҳурмат қилиб, хизматларини қилишаркан, ака-ука, опа-сингил бир-бирига оқибатли экан. Одамлар телефон қилмасдан меҳмонга бораркан, бу нақадар улуғ бахт. Бу бахтни асло қўлдан чиқарманглар, – деди қария.\nАзизлар! Ҳа, бизда дунёда йўқ урф-одатларимиз, гўзал одобимиз бор. Буларни Ғарбнинг оломон маданиятига аралаштириб, ўзлигимизни йўқотиб қўймайлик. Ҳозир ёшларимиз бизни айблашлари мумкин, аммо ўзлари кексалик ёшига етишса, суянчиқсиз, ёрдамчисиз ёлғиз қолишса, беморлигида ҳеч ким ҳолидан хабар олмаса, шароити бўлса-да, қариялар уйида етти ёт бегоналарнинг гоҳ ширин, гоҳ аччиқ сўзларидан диллари оғриса, ўзимизнинг гўзал маданият, миллат ва ўзаро оқибатни қўмсаб ҳўнг-ҳўнг йиғлайдилар. Шу боис ўзимизнинг миллий либос, маданият ва маърифатимизни асло қўлдан чиқармайлик.\n“Қасамини бузган қиз” китобидан\n1552 марта ўқилди\nДругие материалы в этой категории: « Чаён\tСавоб »


08:02 / 22.12.2015 | Muslimbek1994 | 1355\nАссалому алайкум! Мен АҚШда такси ҳайдайман. Бу ерда қилган хизматингиз учун қўшимча “Тип” деган тўлов яъни чой чақа бериш одат тусига кирган. Шу жумладан такси учун. Тип асосан умумий суммани 15-25-30 фоизи миқдорда бўлади( иҳтиёрий албатта). Манзилга йетиб боргач пул ҳисоблагични ўчираман. Мижознинг нақд пул билан берган пулини оламан ва айтган пулини қайтимини бераман. Агар мижоз банк картаси билан тўламоқчи бўлса тўлов экранида юқоридаги улушлардан бирини ёки бошқа бир сумма киритиладиган тугмалардан бирини босиб суммани киритиш керак болади. Узоқ масофа ёл босганимда чой чақа катта пулга айланади. Кимдир узи рози болиб кимдир иккиланиб типни киритади. Мен бу пайтда ҳеч нарса демасдан тураман. Саволим шуки, бу пуллар мен учун ҳалолми? Рибо эмасми? Кўнглим жойига тушиши учун нима қилай?\nВа алайкум ассалом! Қоида шуки ; Олинадиган ҳақ бирор бир мол ёки хизмат эвазига бўлиши шарт. Хизматингиз ёки молингиздан ортиқчасини бериб, эвазсиз бераётганига рози бўлса, сизга бу ҳадя бўлади. Агар ортиқча бераётганини билмай ёки иккиланиб(рози бўлмай) берса, олишингиз ҳалол бўлмайди. Сизга бераётган киши қайси динга тааллуқли бўлишининг фарқи йўқ. Валлоҳу аълам.\nБутий ҳазратларининг китоби нашри!\nҒайридинларнинг уйларидаги хочлар


Журналист Бабаяннинг 5та талаби Терма жамоалар маркази томонидан бажарилганини қайд этди\n18:42 / 14.10.2015\n"Самвел Бабаян МТЖга бош мураббий этиб тайинланганидан кейин кўплаб мутахассислар бир нарсани айта бошлашди, "Марказ энди ишлайди"\n"Аввал ҳам ишлаган, лекин ишлашда ишлаш бор", деб ёзади ўз мақоласида championat.asia журналисти.\nУ "Бабаяннинг Марказ олдидаги беш шарти терма жамоада нимани ўзгартирди?" сарлавҳали мақоласида Самвел Бабаяннинг талаби билан витаминизация, чартер рейслар, меҳмонхона билан боғлиқ масалалар ечимини топгани, шунингдек, мураббийлар "Instant Football" компанияси хизматларидан фойдаланишни бошлашгани, илмий-техник гуруҳ тузилганини қайд этади.\nҚуйида ушбу мақола ўзгартиришларсиз келтирилган.\nДеярли икки йил давомида бу масала сайтимиз томонидан энг оғриқли муаммо сифатида кўтариб келинди. Азиз Ҳайдаровни ОК учун ҳомийлик қилгани аллақачон ўз сирини йўқотиб бўлди. Шу кунгача терма жамоамиз машғулотларида, ҳа айнан машғулотларда витамин воситалари бўлмасди. Балки меҳмонхонада махсус осма уколлар бўлгандир. Лекин машғулот атрофида бўладиган витаминлар ўрнида газсиз сув ва лимон чой бўларди.\nАйни пайтда ҳақиқий витаминлар келтирилди. МТЖнинг ҳар бир машғулотида ундан фойдаланиляпти. Ҳозирча 4 хил турдаги витаминлар келтирилган. Улардан иккитаси машғулот пайтида тикланишга ёрдам берса, яна иккитаси мушаклар учун мўлжалланган. Ишонаверинг, авваллари бундай бўлмасди.\n"Хоххот воқеаси" ёдингиздами? Ҳа бу ўша ўйин, Жанубий Кореягача бизни толиқтириб бўлган узоқдан - узоқ рейслар. Ўшанда терма жамоамиз Тошкент - Пекин - Хоххот - Владивосток - Сеул йўналиши бўйлаб манзилга етиб борган эди. Айрим шаҳарларда 4 соатгача рейс кутилган. Табиийки, ўз майдонида терма жамоамизга қарши пухта тайёргарлик кўрган Жанубий Корея катта бўлмаган устунлик эвазига ғалаба қозона олганди.\nҲозирча терма жамоа сафарда учта ўйин ўтказди. КХДРга чартер рейсда борган маъқул. Бошқа йўл йўқдек. Аммо Баҳрайн, Филиппин ва Қатар каби давлатларга биз бирон бир давлатга учиш орқали борар эдик. Бугун харажатни бироз оширган ҳолда футболчиларнинг тетиклигини сақлаб туришга эришилди. Филиппинга ҳам, Баҳрайнга ҳам боришда терма жамоамиз чартер рейс хизматидан фойдаланди. Маълум бўлишича, Қатарда бўлиб ўтадиган Яман билан ўйин учун ҳам шу анъана давом этади.\nШу кунгача МТЖ уч юлдузли меҳмонхонада истиқомат қиларди. Бабаяннинг биринчи талабларидан бири "база"ни алмаштириш бўлди. Натижада МТЖнинг турар жойи ўзгарди. Бассейн ва саунага эга меҳмонхона аввалгисидан замонавийроқ кўриниш олган. Бу эса легионер футболчиларнинг руҳиятига ижобий таъсир ўтказади.\nМТЖ мураббийлар штаби "Instant Football" компаниясининг хизматидан фойдаланишни бошлади. Мазкур компания мураббийга легионер футболчиларнинг сўнгги ўйинларда қайд этган натижаларини видео ва пдф кўринишда тақдим этади. Шу билан бирга терма жамоанинг рақиблари тўғрисида 40 саҳифага яқин маълумот беради. Унда сиз қайси футболчи нечанчи дақиқада, қайси чизиқда ўйнаганидан тортиб, қанча тўғри пас бергани-ю, қай пайтда хатоларга йўл қўйганигача маълумотга эга бўласиз. Ундан ташқари рақиб жамоа ўйинини қидириб ўтирмайсиз, тизим орқали юклаб олсангиз кифоя. Хуллас компаниянинг имкониятлар катта, аммо бу пул туради.\nСербиялик мутахассис Деян Журжевич ва яна икки нафар ходим билан илмий гуруҳ тузилди. Журжевичнинг асосий вазифаси олий лига ўйинларини кузатиш ва рақибни яхшилаб ўрганиш бўляпти. Баҳрайн ва Филиппин билан бўлиб ўтган ўйинларда унинг хизмати катта бўлди. Айниқса, рақиб футболчилари борасида бераётган маълумоти. Яна икки нафар ходим эса машғулотлар пайтида терма жамоа аъзоларининг ҳолатини кузатиб, футболчиларни машғулотдаги фаолликларини назоратга олганлар.\nМарказ вакиллари МТЖга оид танқидларимизни ғаразлик деб билмаслигини сўраган бўлардик. Тўғри йўл, бу ғалаба дегани, ғалаба эса мукофот пуллари дегани. Терма жамоамиз ғалаба қозонаверса, биз мукофот олмаймиз, сиз оласиз. Бизга ғалабанинг ўзи кифоя. Агар қолган муаммоларни ҳам бартараф эта олсангиз, биз албатта ЖЧга чиқамиз.


ФАОЛ ИНВЕСТИЦИЯЛАР ВА ИЖТИМОИЙ-ИҚТИСОДИЙ РИВОЖЛАНИШ ИСТИҚБОЛЛАРИ - Ўзбекистон овози газетаси\nЎтган йиллар мобайнида мамлакатимиз иқтисодиётида асосан давлат мулки ҳукмронлик қилиши натижасида улкан имкониятлардан фойдалана олмай келингани ва бунинг оқибатида жиддий иқтисодий-ижтимоий номутаносибликлар пайдо бўлгани бугун кўпчиликка маълум. Тўғри, номарказлаштириш ва хусусийлаштириш узоқ йиллар давомида амалга ошириладиган жараён.\nХўш, қандай йўл тутсак йўқотилган имкониятларни тиклаб, мамлакатимиз иқтисодиёти барқарорлигини таъминлаймиз?\nМутахассис сифатида айтаманки, Президентимизнинг Олий Мажлисга қилган Мурожаатномасини чуқур таҳлил қилсангиз, айнан шу саволга жавоб топасиз.\n2017-2021 йилларда Ўзбекистонни ривожлантиришнинг 5 устувор йўналиши бўйича ҳаракатлар Стратегиясида рақобатбардош иқтисодиётни барпо этиш иқтисодий фаолиятдаги энг муҳим вазифа этиб белгиланган. Савол туғилади: мамлакат иқтисодиёти рақобатбардош бўлиши учун қандай хусусиятларга эга бўлиши керак?\nБу мавзу мамлакатимиз оммавий ахборот воситалари ва даврий нашрларида деярли учрамайди. Шунинг учун ушбу тизимга бироз таъриф беришга тўғри келади.\nРақобатбардош иқтисодиёт деганда, мақбул суръатлар ва мутаносиблик билан доимий ўсиб борувчи, аҳоли турмуш даражаси изчил яхшиланиб боришини таъминлайдиган, бозор иқтисодиёти қонунлари асосида ишлаб чиқилган хўжалик механизмига эга миллий иқтисодиёт тушунилади. Бунда давлатнинг иқтисодий фаолиятдаги роли максимал даражада чекланган бўлиб, иқтисодий ресурсларнинг эркин ҳаракатланишига бозор дастаклари — талаб ва таклиф, эркин рақобат ва нарх-наво таъсирида эришилади.\nБунинг учун Ўзбекистонимизда асосли имкониятлар мавжудми? Дунё тажрибасидан андоза оладиган бўлсак, барча мамлакатлар юқорида таъкидлаб ўтилган иқтисодий тизимни танлаган. Нега деганда, глобаллашув шароитида ёпиқ иқтисодий тизим билан ривожланишга эришишни кутиш хом хаёлдан бошқа нарса эмас.\nТан олиш керак, Ўзбекистон мустақиллик йиллари давомида ўзига хос йўллар билан иқтисодий ривожланишга эришишга ҳаракат қилиб келди. Фақат давлат мулки ҳукмронлик қиладиган иқтисодий муносабатлардан воз кечмасдан туриб, жаҳон хўжалиги билан интеграциялашишга қаратилган ҳаракатлар кутилган натижани бермади. Чунки ривожланган мамлакатлар, яъни потенциал инвесторларнинг иқтисодиёти хусусий мулкчиликка таянади ва бундай тизим давлат мулкига асосланган, марказлашган иқтисодий тизимга зид ҳисобланади. Бунинг исботини стратегик ҳамкор мамлакатлар томонидан тавсия этилаётган инвестицияларни ўзлаштириш ҳолатидан ҳам кўриш мумкин.\nШу ўринда таъкидлаш керакки, Бандлик ва меҳнат муносабатлари вазирлиги анъана бўлиб қолган услубда бир миллион кишини иш билан таъминлайдиган бандлик дастурини ишлаб чиқса, аҳвол чатоқ деяверинг. Буни англаш учун бир масалага аниқлик киритайлик. Охирги икки йил давомида жалб этилган инвестициялар ҳажми мисли кўрилмаган даражада кўпайганига қарамасдан, меҳнатга лаёқатли ёшга етган кишиларнинг учдан бир қисми нима сабабдан яна ишсизлар қаторига қўшилди?\nСтатистик рақамлар ўйинига киришиб кетган ва бундан асло чарчамайдиган иқтисодчилар битта оддий ҳақиқатни тушунишга ҳаракат қилишса яхши бўлар эди. Яъни, меҳнат бозоридаги кескинликнинг асл сабаби шундаки, мамлакатимиз иқтисодиётининг мавжуд таркибий тузилиши ва эришилган ЯИМ ҳажми доирасида йилига кўпи билан 300 минг кишини иш жойи ва муносиб иш ҳақи билан таъминлаш мумкин холос. Бундай ҳолат 27 йилдан бери давом этмоқда ва буни исботлаш учун ҳеч қандай халқаро экспертнинг ёрдами керак эмас.\nМамлакатимиз иқтисодиёти жаҳон хўжалигининг таркибий қисми эканлиги ва жаҳон бозори билан чамбарчас боғланганлигини тушуниш учун иқтисодчи олим бўлиш ҳам шарт эмас. Глобал молиявий инқироз жаҳон бозорида шаклланган мувозанатни бузди, унинг конъюнктурасида юз берган ўзгаришлар Ўзбекистон экспорт қиладиган стратегик товарларга бўлган талаб ҳажмини камайтирди ва улар нархларининг пасайиб кетишига сабаб бўлди. Бунга табиий газ, рангли металлар, енгил автомобиллар, пахта толаси ва минерал ўғитларни мисол келтириш мумкин.\nНатижада мамлакатимизга кириб келаётган валюта тушумлари камайиб, олтин-валюта захираларининг қисқариши давом этмоқда. Ташқи савдодаги салбий натижаларни ички бозор учун зарур бўлган товарларни экспорт қилиш ҳисобига бартараф этиш йўлидаги уринишлар инфляциянинг кучайишига сабаб бўлади, бу ўз навбатида, меҳнат бозорида вужудга келган кескинликни бартараф этишга тўсқинлик қилди.\nБиз яна бир масала устида жиддий ўйлаб кўришимиз керак. Меҳнат муҳожирлари томонидан жўнатиладиган пул ўтказмалари кўпаймоқдами ёки камайдими? Бу ҳолатлар ички бозорга, халқ истеъмоли маҳсулотлари ишлаб чиқаришга ихтисослашган корхоналар фаолиятига қандай таъсир кўрсатмоқда? Томорқаларда ишлаб чиқариладиган қишлоқ хўжалик маҳсулотлари, жумладан, гўшт ва сут маҳсулотлари миқдори кўпаймоқдами? Ёки... Бу саволларга ўз вақтида жавоб топилмаса, номутаносибликлар вужудга келади, бу эса иқтисодий-ижтимоий масалалар ечимини мураккаблаштиради.\nБунга қуйидагиларни мисол қилиб кўрсатиш мумкин.\nТаҳлиллар кўрсатмоқдаки, оила даромадларининг асосий қисми (65 фоиздан кўпроғи) озиқ-овқат маҳсулотлари сотиб олишга сарфланмоқда. Тан олиш керак, бу миллий иқтисодиётни бошқаришда илмийлик тамойилидан умуман воз кечилганини билдирадиган энг тушунарсиз номутаносибликдир. Агар 2019 йилдан қишлоқ хўжалиги маҳсулотларини жойлаштиришда маркетингга таянадиган янги ёндашувларга ўтилса, мавжуд 4 миллион гектар суғориладиган ерлардан самарали фойдаланиб, нафақат аҳолининг озиқ-овқат хавфсизлигини таъминлаш, балки 12 миллионга яқин бош қорамол учун озуқа базасини яратиш ҳам қийин бўлмайди.\nМаълум бўлишича, фермер хўжаликлари қарамоғидаги 600 минг бош қорамол меъёрларга нисбатан уч баравар паст даражада озуқа билан таъминланган экан. Мантиқан олганда, индивидуал сектор тасарруфидаги 11 миллион бош қорамолнинг озуқа билан таъминланиши бундан яхшироқ бўлиши мумкин эмас ва ушбу муаммо параллел тарзда ҳал этилмаса, аҳолининг гўшт таъминотига доир эътирозларини яқин йилларда бартараф этиш амри маҳол бўлиб қолаверади.\nПрезидентимиз Шавкат Мирзиёев аҳолини гўшт билан таъминлаш масаласига жиддий эътибор қаратиш лозимлигини таъкидлаб ўтиши бежиз эмас ва буни қуйидаги рақамлар билан изоҳлаш мумкин. Мамлакатимиз аҳолисининг йиллик пул даромадлари 18 миллиард доллар атрофида бўлиб, шунинг тахминан 5 миллиард доллари гўшт ва сут маҳсулотларини сотиб олишга сарфланади. Мавжуд муаммоларга қарамасдан, мол гўштининг таннархи жаҳон бозори нархларидан кўра 2 баравар паст. Бундан хулоса шуки, агар илмий асосланган озуқа базаси яратилса, ушбу маҳсулотлар таннархи янада пасаяди ва Ўзбекистон икки-уч йил ичида уларнинг экспортчисига айланиши мумкин. Бу эса сабзавот сотишдан кўра анчагина манфаатли иш.\nАнъанавий тарзда қорамол боқиш билан 3 миллионга яқин қишлоқ оиласи шуғулланиб келади. Тахминий ҳисоб-китоблар ва ижрочиларнинг сўзларидан шундай хулосага келиш мумкинки, ҳозирги шароитда бир бош молни гўшт етиштириш мақсадида боқаётган деҳқоннинг йиллик сарф-харажатлари 5 миллион сўмдан кам эмас. Бунинг оқибатида қорамол сонининг камайиб бориши эҳтимоли жуда катта ва тезроқ бунинг олдини олиш керак.\nҚизиғи шундаки, мамлакатимиз иқтисодиётида вужудга келган энг мураккаб чалкашликни бартараф этиш учун катта сармоя ҳам талаб этилмайди. Пахта ва ғалладан бўшаётган майдонларда етарли даражада озуқабоп экинлар жойлаштиришнинг ўзи кифоя.\nОзуқа баланси бузилганлигидан далолат берадиган оддий мисол. Бундан 30 йил илгари Ўзбекистонда чорва ва парранда сони 2-3 баравар кам бўлган, аммо маккажўхори 5 баравар кўп етиштирилган. Хўш, бу масалани ижобий ҳал қилиш шунчалик қийинми?\nТабиий савол туғилади: қишлоқ хўжалиги ёки иқтисодиёт вазирликларининг мутасадди ходимлари чорвачилик соҳасини ривожлантиришга қаратилган янги таклифларни, инновацион ёндашувларни илгари сурмаса, бу соҳада ўзгаришлар қаердан юз бериши мумкин?\nҲисобот йилида ғалла ва пахта давлат томонидан жаҳон бозорига яқинлаштирилган нархларда харид қилинди ва шунга қарамасдан, ушбу саноат хом ашёлари етиштириш миқдори 2017 йилга нисбатан мос тарзда 2 миллион ва 600 минг тоннага камайди. Хўш, гап фақат сув захираларидан самарали фойдаланиш билан боғлиқ бўлган тизим яратилмаганлигидами, ёки давлат буюртмаси асосини ташкил этувчи хўжалик механизмининг батамом эскирганлигидами?\nОддий мисол келтираман. Менинг бир танишим қишлоқ мактабида қоровул бўлиб ишлайди. У мактабнинг бўш турган ери ва ўз томорқасида саримсоқ пиёз етиштиради. Уч-тўрт йил илгари ушбу фаолият фойдаси ҳисобидан «Матиз» сотиб олганини биламан. Унинг фермер қўшниси неча йиллардан бери 50 гектар майдонда пахта ва ғалла етиштириш билан банд. Лекин эски тракторига иккита баллон ҳам сотиб ололмай юради. Хулоса шуки, агар босқичма-босқич такомиллаштирилаётган кластер тизими бўлмаганида аграр соҳадаги натижалар бундан ҳам ачинарли аҳволга тушиб қолиши турган гап эди.\nБугун самарасиз ишлатилаётган ерлар кўп тармоқли фермер хўжаликларига ҳам, гўшт ва сут етиштираётганларга ҳам етади. Бироқ қишлоқ хўжалигидаги ислоҳотлар қишлоқдаги раҳбарларнинг иқтисодиёт, менежмент ва маркетинг асосларини қай даражада билишига ҳам боғлиқлигини унутмаслик керак. Бугун фермер хўжаликларининг асосий қисми агрономсиз ишлаётгани, соҳанинг илм-фандан узилганлиги сир эмас.\nЯна бир долзарб вазифа бу — асосий капиталга йўналтирилаётган инвестициялар бирлигидан имкон қадар самарали фойдаланишни йўлга қўйишдир. Йирик лойиҳалар шак-шубҳасиз давлат томонидан экспертизадан ўтказилмоқда. Аммо муҳим бир масала айрим ҳолларда инобатга олинмасдан қолаётганга ўхшайди. Гап инвестицион ресурсларнинг ўзлаштириш муддатлари тўғрисида.\nМисол учун, агар Булоқбоши туманидаги цемент заводи ва шунга ўхшаган лойиҳаларга йўналтирилаётган маблағлар ҳисоб-китоби 20 йилдан кейин ҳам ўзини оқламаслигини кўрсатаётган бўлса, бу эскирган корхоналарнинг қатори бундан кейин ҳам кенгаяверади дегани эмасми? Дунё саноати тўртинчи инқилобни бошдан кечирмоқда ва унга кўра, ҳар қандай корхона 6-7 йил ичида технологик жараённи янгилашга мажбур.\nБиз ҳам шу йўл билан қадам босмасак, кўп вақт ўтмай нафақат енгил автомобиллар ишлаб чиқаришни тўхтатиш, балки бутун мамлакат иқтисодиётини ҳам темир парда билан ёпишга тўғри келади. Бундан ташқари, инвестицияларни жалб қилишдаги жараёнда эътиборга молик бошқа жиддий масалалар ҳам кўп.\nМисол учун, олтинга тенг мева ва узумларимизни экспорт қилишдаги қийинчиликларни кўра билиб туриб, сунъий помидор етиштиришга мўлжалланган бир гектарлик иссиқхонага ярим миллион долларгача сармоя сарфлаш оқибатлари тўғрисида бирон мутасадди шахс бош қотиряптими? Ахир импортёр мамлакатлар гидропоника усулини ёқлаб сабзавот етиштирмоқда, бизга нима тўсқинлик қилиши мумкин?\nЮқоридаги мисоллардан хулоса шуки, мамлакат иқтисодиётининг ўсиши ташқи қарзнинг ўсишига мос келиши керак, акс ҳолда бу ҳолат жиддий муаммоларни туғдириши мумкин.\nШундан келиб чиқиб, халкаро экспертлардан фақат битта масалада ёрдам кутиш мумкин — бу ҳам бўлса, мавжуд ички ва ташқи шароитларни инобатга олган ҳолда яқин 10-15 йилда Ўзбекистоннинг халқаро меҳнат тақсимотидаги ўрни нимадан иборат бўлиши ва шундан келиб чиққан ҳолда қандай қилиб реал иқтисодий ривожланишга эришишнинг устувор йўналишларини ёритиб беришдир. Нега деганда, энг қийин масалалардан бири бу — янги ишлаб чиқариш қувватларини жойлаштириш масаласи. Ҳаттоки бирон бир вилоят ўз ҳудудида мустақил тарзда янги йирик завод ва фабрикани жойлаштиришни бошласа, икки-уч йил ўтмасдан улар ишлаб чиқариш қувватларидан тўлақонли фойдалана олмасдан, бирин-кетин тўхташни бошлайди. Буни ўтган асрнинг 90-йилларида мамлакатимизда тўқимачилик корхоналарини ташкил этиш амалиётидан кўриш мумкин. Ўша пайтдаги шароитни ҳозирги замон нуқтаи назаридан таҳлил қилсак, яқин йилларда бундай ҳолат цемент саноатида юз бериши эҳтимоли жуда катта. Асосий сабаб шундаки, энергияни арзон нархда ишлаб чиқарадиган мамлакатлар бу борада Ўзбекистонга нисбатан устунликка эга. Шундан келиб чиқиб, экспорт потенциалига эга бўлмаган маҳсулот ишлаб чиқариш қувватларини қисқа муддат ичида икки бараварга кўпайтириш учун етарли даражада маркетинг тадқиқотлари ўтказилганми, деган савол туғилиши табиий.\nШундай экан, нимани, қачон ва ким учун ишлаб чиқариш керак, деган саволларга жавобни фақат марказлашган ҳолда ташкил этиладиган, илмий асосланган маркетинг тадқиқотлари ёрдамида топиш мумкин.\nАлбатта, қайси хорижий мамлакат эксперти бўлмасин, бизга таклифларини ўз мамлакати манфаати нуқтаи назаридан келиб чиқиб, тақдим этади. Шу сабабдан иложи борича тезроқ халқаро маркетинг фаолияти бўйича мутахассисларимизга эга бўлишимиз керак. Иқтидорли ёшларни чет мамлакатларга юбориб, ушбу фаолиятни юқори даражада ўрганиши учун қанча маблағ сарфланса арзийди, нега деганда, бундай ёндашув келажакда бошқарув аппаратини ихчамлаштиришнинг асосий йўлидир. Ҳозирча эса биз хорижий экспертларнинг маслаҳати билан ишлашга мажбурмиз ва ушбу жараён қанчалик кафолатланганлигини ҳеч ким айта олмайди.\nҲозирги шароитда ишлаб чиқариш самарадорлигини таъминлашга қаратилган жозибадор инвестицион муҳитни қандай ташкил этиш кераклигини тушунадиган ва жавобгарликни ўз зиммасига оладиган маҳаллий иқтисодчи-олимлар хорижий мутахассислар билан бирга Республика эксперт кенгашига жалб этилиши керак.\nЭътибор берайлик, инфляциянинг ўсиш суръати 2017 йилда 19, 2 фоизни, 2018 йилда 14,3 фоизни ташкил этди, 2019 йилда эса 15,3 фоизни ташкил этиши кутилмоқда. Хўш, бундай шароитда иқтисодиётнинг ташкилий сектори билан қамраб олинмаган кишилар, 6 сотихли томорқа ҳисобига яшайдиганлар, кўп болали ва бошқа кам даромадли оилаларнинг ижтимоий ҳолати қайси томонга қараб ўзгармоқда?\nШундан келиб чиқиб, 33 миллион кишилик аҳолининг эртанги кунига ойдинлик киритадиган ўта муҳим бир жумбоқнинг ечимига эътибор қаратмоқчиман. Гап ижтимоий ҳимоянинг қай тарзда амалга оширилиши тўғрисида. Мамлакатимиз олдида уни амалга ошириш жараёнида иккита йўл: биринчиси — бюджет ходимларининг иш ҳақи ва нафақаларни инфляция даражасига қараб индексация қилиш. Бунинг нозик томони шундаки, ҳар бир индексациядан кейин қашшоқлик тоифасига кирадиган аҳолининг қатлами кенгайиб бораверади ва бундай ёндашув қандай оқибатларга олиб келишини тушуниш қийин эмас.\nИккинчиси — барча имкониятларни инфляцияни жиловлашга қаратилган йўл. Бу йўлга ўтиш учун, аслини олганда, ҳеч қандай тўсқинлик йўқ, шу билан бирга, катта сарф-харажатлар ҳам талаб этилмайди. Буни 2018 йилнинг биринчи ярмидаги инфляция натижаларидан кўриш мумкин. Дефляцияга қандай қилиб эришилганини таҳлил қилиб бўлгандан кейин ҳукумат даражасида яна бир инқилобий инвестицион оқимларни ички бозордаги ҳолатга мос келтириш тўғрисида ўйлаб кўриш керак.\nҒалла мустақиллиги ғояси доирасидан чиқа олмаётган, эскича фикрлаш ҳисобига вақтинчалик отга миниб олган айрим «даҳо»лар иккинчи йўл ЯИМ ўсиш суръатларининг пасайишига олиб келади, деб айтиши мумкин. Бунга жавоб шундай бўлади: Дунёнинг кўплаб мамлакатлари иқтисодий ўсишнинг 1-2 фоиз даражасида нафақат аҳолининг реал, балки бюджет даромадларини ҳам кўпайтиришга эришмоқда.\nОддий қилиб айтганда, корхона кўп даромад олгани фойдадан ёки иш ҳақининг кўплигидан далолат бермайди. Буни иқтисодий билим асосларини ўзлаштирган 9-синф ўқувчиси ҳам яхши тушунади.\nМамлакатимизда тўпланган иқтисодий-ижтимоий муаммоларни бартараф этишдаги энг самарали йўллардан бири — маркетингни бизнес фалсафаси сифатида тушунадиган юксак илмий ва амалий потенциалга эга бўлган маҳаллий мутахассисларни бир мақсад йўлида жипслаштириш. Бир гуруҳ экспертлар яқин икки-уч йил ичида мамлакатимиз иқтисодиётида вужудга келган номутаносибликларни бартараф этиш дастури устида ишласа, иккинчи гуруҳ бозор муносабатларини шакллантиришга қаратилган таклифлар тайёрлаш билан шуғулланади, бу эса хорижий экспертларнинг қимматли маслаҳатларидан воз кечмаган ҳолда кўзланган мақсадларга тезроқ эришишга хизмат қилади.


Якуний имтиҳонлар белгиланган меъёрлар асосида шаффоф ўтаяпти\nПандемия шароити туфайли мамлакатимиз олий ўқув муассасаларида масофавий таълим жорий қилинган эди. Бу борада Ички ишлар вазирлиги академиясида карантин тартибларига қатъий риоя қилинган ҳолда ўқув жараёнларининг давом эттирилгани эътиборга молик.\nЎз вақтида амалга оширилган чора-тадбирлар самараси ўлароқ, таълим муассасасида эпидемик вазиятнинг тўлиқ назоратга олингани назарий ва амалий машғулотларнинг узлуксиз олиб борилишида муҳим омил бўлди.\nАйни кунларда Академиянинг 3-босқич курсантлари мутахассислик фанлари, хорижий тил ва миллий ғоя фанларидан якуний имтиҳонларни топширишмоқда. Тажрибали професссор-ўқитувчилардан таркиб топган махсус комиссия томонидан битирувчи курсантларнинг уч йил мобайнида эгаллаган билим ҳамда касбий кўникмалари оғзаки тарзда синовдан ўтказиляпти.\n– Академия бошлиғининг 2020 йил 2 мартдаги буйруғи билан якуний давлат аттестация комиссиясининг таркиби тасдиқланди, – дейди Ўқув жараёнини ташкил этиш ва мувофиқлаштириш бошқармаси ўқитувчи-методисти, майор Зокир Юсубов. – Имтиҳонларнинг ошкора ва шаффоф ўтишини таъминлаш мақсадида республикамизнинг етакчи олий таълим муассасаларидан малакали мутахассислар ҳам жалб қилинди.\nМаълумот ўрнида айтиш керакки, курсантлар якуний давлат аттестация имтиҳонларини муваффақиятли топширганларидан сўнг битирув малакавий диплом ишини ҳимоя қиладилар.\n6 Июнь 2020 4


Аёл ва ароқ; Вилоятда спиртли ичимликларнинг ноқонуний савдоси ортганми? » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Аёл ва ароқ; Вилоятда спиртли ичимликларнинг ноқонуний савдоси ортганми?\nЖиззах шаҳридаги “Марказий” деҳқон бозорида Шароф Рашидов тумани, Хайробод маҳалласи, Камолиддин Беҳзод кўчасида яшовчи, 1983 йилда туғилган О.Х. қўлбола ичимликлар савдоси билан шуғулланаётгани аниқланди. Аёлдан 29 дона ароқ ҳужжатлаштириб олинган.\nЭнди қонунбузарга нисбатан тегишли тартибда чора кўрилади. Маълумот ўрнида айтиш керакки, “Ҳуқуқбузарликларга қарши курашиш ойлиги” доирасида уюштирилган тезкор тадбирлар давомида вилоятда ўтган суткада 6 ҳолатда ноқонуний алкоголли ичимликлар савдоси билан шуғулланишга оид қонунбузарлик қайд этилган.


Баҳодир Жалолов нега жаҳон чемпионатида жанг қилишни истамади?\n30 октябрь, 2021, 16:31\nТеглар:Бокс Ўзбекистон | Баҳодир Жалолов | Ўзбекистон | Жаҳон чемпионати\nҲар ҳолда, футболда анча хавфсизроқ. Шунчаки, чиқиб ўз кучига бўлган ишонч билан ҳаракат қилиш кифоя.\nАйни дамда Сербиянинг Белград шаҳрида бўлиб турган SPORTS.uz журналистлари ўз ўқувчиларига эксклюзив интервюларни тақдим этишда давом этади. Бу сафарги меҳмонимиз Токио Олимпиадасида олтин медални қўлга киритган - Баҳодир Жалолов.\n- Сиз бокс бўйича жаҳон чемпионатига ташриф буюрган терма жамоа таркибида йўқсиз, бироқ Сербияга келдингиз. Бунинг сабаби нима?\n- Бу саволни менга ватандошларимиз жуда кўп берди. Ижтимоий тармоқларда ҳам кўплаб мухлисларимизга жавоб бериб ўтдим. Очиғи, бу қувонарли ҳолат. Мен учун қайғурадиган инсонларнинг бор эканлигидан мамнунман. Сербияга АИБА президентининг таклифига биноан ташриф буюрдим ва турнирнинг очилиш маросимида меҳмон сифатида келдим.\n- Баҳодир Жалолов нега жаҳон чемпионатида боксчи бўлиб эмас, меҳмон сифатида иштирок этмоқда?\n- Тўғриси, спорт формасида эмас эдим. Олимпиададан 2,5 ой ўтиб, жаҳон чемпионати ташкил этилмоқда. Ўйлашимча, ҳеч бир спортчи бир йилда икки бор суперформага кирмайди. Жаҳон чемпионати кичик мусобақа эмас. Шу боис, таваккал қилишини истамадим. Токиодаги Олимпиадага қадар жуда кўп машғулотлар ўтказдик. Деярли дам олмай ишлашга тўғри келди. Руҳий чарчоқ ҳис этганим учун, бу сафарги турнирни ўтказиб юбордим. Энди мақсадим фаолиятимни профессионал боксда давом эттириш.\n- Сизнинг вазнингизда Лазизбек Муллажонов иштирок этмоқда. Унинг имкониятларини қандай баҳолайсиз?\n- У ҳаётда жуда ҳам яхши йигит. Спортчи танлаган йўлидан иккиланмаслиги учун ҳам тезроқ натижа кўрсатиши шарт. Агар Олимпиадани ютиб келиб, жаҳон чемпионатига ҳам мен борганимда, бу унга нисбатан инсофсизлик бўлар эди. Лазизбек биз билан бирдек меҳнат қиляпти. Шу боис, унинг турнирда иштирок этаётганидан хурсандман. Ўйлашимча, унда чемпион бўлиш учун барча имконият мавжуд. Нима бўлишидан қатъи назар, унга мухлислик қиламан. Мақсадим, ортимдан оғир вазндаги боксчиларимиз дунё ареналарини забт этаверсин.\n- Спорт оламида юлдузли жуфтликлар пайдо бўлмоқда. Сиз билан ҳам шундай бўлиши мумкинми? Ўзи тўй қачон?\n- Оллоҳ билади. Аслида, ният қилганмиз. Спортчи қизга уйланмасам керак. Ёлғиз ўғилман. машғулотлар, йиғинлар ва мусобақаларда юрадиган қиз менга тўғри келмайди. Бўлажак турмуш ўртоғим, онамларнинг олдида ўтириши, уларни дуосини олишини истайман. Насиб қилган куни албатта тўй бўлади. Бу нарсага шошилмаслик керак. Умримни қолган қисми у билан ўтишини инобатга олсак, "излаш" давом этмоқда. Мана бошимга тушиб билдим, ўзингизга мос турмуш ўртоқ топишнинг ҳам ўзига яраша қийинчиликлари кўп экан.\n- Тайсон Фьюри билан муносабатларингиз қандай?\n- Тўғриси, у билан алоқани мен ўрнатмаганман. Промоутерим менинг номимдан у билан суҳбатлашган. Шунга қарамай, ҳозир твиттердаги саҳифамга у обуна бўлган. Мен ҳам уни барча ижтимоий тармоқларда кузатиб бораман. Тан олиш лозим, ҳозир Тайсон ўз фаолиятининг энг пик даражасига кўтарилган. Уни бугунги кунги бокснинг қироли десак, адашмаган бўламан. Мен бундай кучли боксчиларни ҳурмат қиламан.\n- Олимпия ўйинларида ғолиб чиққач, дадангиз билан 30 сония суҳбатлашиш имкони тақдим этилганида, уларга нималар деган бўлар эдингиз?\n- Бу жуда оғир ҳислар. Уни таърифлаш мушкул. Афсуски, отам чемпиони бўлганимни кўра олмадилар. Ҳар сафар медални қўлга киритгач, алоҳида хонага кириб улар билан гаплашишга ҳаракат қиламан. Баъзан йиғлайман. Буни отасиз ўсган йигитлар нима эканлигини яхши билади. Асуски, 30 сония суҳбатлашиш имкони бизда йўқ. Бўлганида, албатта бундан фойдаланган бўлар эдим.\n- Баҳодир сиз футболчилик орқали спортга кириб келгансиз. Айтингчи, ҳали-ҳамон жаҳон чемпионатига чиқа олмаётганимиз нима билан боғлиқ?\n- Ўйлашимча, ишни академиядаги иқтидорли футболчиларни тарбиялашдан бошлаш керак. Керак бўлса, уларни хориж клубларига пул бериб бўлсада юбориш, малака оширишига имконият яратиб бериш шарт. Тўғриси, боксдан кўра футболга бўлаётган эътибор каттароқ. Биринчи навбатда футболчиларда кучли характер ва ўз кучига ишонч керак. Яккакураш усталаримиз рингда жуда катта босимга дуч келади. Ҳар қандай дақиқада кучли зарба ўтказиб юбориши, оғир жароҳат олиши мумкин. Ҳар ҳолда, футболда анча хавфсизроқ. Шунчаки, чиқиб ўз кучига бўлган ишонч билан ҳаракат қилиш кифоя.\nSPORTS.uz Белград-2021. Иккинчи кунги финалларда АҚШ ва Куба етакчи. Ўзбекистон совриндорлар қаторида


Дунёга донғи таралган ўзбек нони ҳақида китоб нашр этилади - Халқ сўзи\n22:19 15 Апрель 2020 Welcome to uzbekistan\nЎзбекистонга ташриф буюрувчи сайёҳлар ҳам доим ўзбек нони таъмига юқори баҳо бериб, ҳатто ўзлари билан бирга олиб кетишади. Машҳур ва мазали ўзбек нонлари ҳақида таниқли ошпаз Бахриддин Чустий китоб ёзиб, нашрга тайёрлади. Бу ҳақда Туризмни ривожлантириш давлат қўмитаси хабар берди.\nЎзбекистоннинг ҳар бир ҳудудида тайёрланадиган нонлар бир-биридан фарқланади. Шунинг учун Бахриддин ўзбек нонларини тайёрлаш рецептлари ва технологияларига оид билимларини янада бойитиш ҳамда уларни бир китобга жамлаш мақсадида мамлакатимиз ҳудудлари бўйлаб саёҳат қилди.\nЧустийнинг айтишича, ушбу китобда 50 дан ортиқ турдаги нон ва нон қўшиб тайёрланадиган 10 хил таом рецепти жамланган. “Улар орасида қадимги унут бўлган ва барчага маълум бўлган рецептлар, шунингдек янги тадқиқотлар келтирилган. Шунинг баробарида китобдан нон ва нонли таомларни пишириш маданияти ва урф-одатлари, тандир, чакич ва нон билан боғлиқ барча маълумотлар бор”, — дейди ошпаз. Китоб дастлаб ўзбек тилида нашр этилади, кейинроқ уни рус, инглиз ва турк тилларидаги версияларини нашр этиш режалаштирилган.\nЎзбек нони ҳақидаги китобни нашрга тайёрлаш устида катта профессионал гуруҳ иш олиб борди. Бугунги кунга келиб китоб чоп этишга тайёр ва яқин кунларда нашр этилади. Таъкидлаш жоизки, ушбу китоб Ўзбекистоннинг гастрономик маданиятини янада оммалаштириш йўлида хизмат қилиб, шубҳасиз, гастрономик туризм ривожига ўз ҳиссасини қўшади.


“Арена” сайтига кириш чеклаб қўйилди\nапрел 26, 2004\nФеруза Ўзбекистондаги Сўз ва фикр эркинлиги қўмитасининг “Арена” ахборот сайтига кириш (Freeuz.org) маҳаллий провайдерлар томонидан чеклаб қўйилди.\nМазкур қўмита раҳбари Инера Сафаргалиеванинг сўзларига қараганда, “Арена” сайтининг асосий мақсади Ўзбекистондаги ОАВнинг ҳақиқий аҳволи, уларнинг ўзаро ва ҳукумат билан муносабатлари, журналистлар олдидаги тўсиқ ва муаммоларни ёритиш, бу ҳолатларга давлат амалдорларнинг эътиборини қаратишдир. Бироқ сайт очилгандан бир неча кун ўтгач, унга кириш чеклаб қўйилгани ҳақида хабарлар олинган. Тошкентда юз берган портлашларни изчил ёритиб боргандан сўнг сайтга киришни чеклаш янада кучлироқ сезилган.\n“Ўзбекистон ҳукумати ва маҳаллий амалдорларнинг оддий тадбиркор ёки журналистнинг фаолиятидан қўрқиши, уни синдириш учун дарҳол ҳужумга ўтиши мени жуда ҳайратлантиради”, деди И.Сафаргалиева.\nЎзбекистондаги Интернет ихлосмандларининг таъкидлашича, мамлакатда халқаро ахборот тармоғидан фойдаланиш жуда чегараланган. Масалан, “Сентразия.ру”, “Фергана.ру”, мухолифатга тегишли ёки мустақил ахборот сайтлари очилмайди. Очилса ҳам Ўзбекистонга оид материалларни ўқишнинг иложи бўлмайди.\nМаҳаллий провайдерлар вакилларининг таъкидлашича, сайтларни ёпиш уларнинг ваколатига кирмайди. Провайдерлар фақат Интернетга улаш ва бошқа хизматлар кўрсатиш билангина шуғулланади. Сайт ёки алоҳида мақолани ёпиш эса алоҳида ташкилотларнинг вазифасидир. Бу ташкилотлар сайтлардаги ахборот оқимини доимий назорат қилиб боради ва саралаш билан шуғулланади.\n“Озодлик” мухбири мавзу юзасидан Ўзбекистон алоқа ва ахборотлаштириш агентлиги ва бошқа бир қанча расмий идораларга мурожаат қилди. Лекин бирортасидан сайт ёки мақолаларни ёпиб қўйиш ҳолати бўйича изоҳ ололмади.\nМаҳаллий журналистлардан бирининг айтишича, Ўзбекистон ҳукумати аҳолининг, айниқса, журналистларнинг мамлакатдаги реал ҳаётни кўрсатиб берадиган ахборотлар билан танишишини истамайди. Ўзбекистон халқининг онгини ошириш, дунёқарашини кенгайтиришга хизмат қиладиган материалларни эълон қиладиган ҳар қандай ОАВнинг тақдири шундай бўлади, деди у.


Тожикистонда Ўзбек киноси кунлари бўлиб ўтади - 18.05.2021, Sputnik Ўзбекистон\nТадбир дастуридан ўзаро ҳамкорлик бўйича меморандумларни имзолаш, кинонамойишлар ва икки давлат киноижодкорларининг учрашувлари ўрин олган. 18.05.2021, Sputnik Ўзбекистон\nТОШКЕНТ, 18 май — Sputnik. Жорий йилнинг 19-22 май кунлари Тожикистонда Ўзбек киноси кунлари бўлиб ўтади. Бу ташаббус Ўзбекистон Кинематография агентлиги томонидан билдирилган.Тадбир давомида тожикистонлик мухлисларга “Илҳақ”, “Рангсиз тушлар”, “Халқ юраги”, “Ҳамкорлик бўйича навбатчи” каби янги ўзбек фильмлари кўрсатилади. Шунингдек, ўзбек киносининг нодир дурдоналарига айланган “Келинлар қўзғолони”, “Сеҳрли сандиқ” сингари фильмларнинг намойиши бўлиб ўтади.Ўзбек киноси кунларининг очилиши 19 май куни соат 19:00 да Душанбе шаҳридаги "Наврўз" саройида бўлиб ўтади. Тадбир дастуридан ўзаро ҳамкорлик бўйича меморандумларни имзолаш, кинонамойишлар ва икки давлат киноижодкорларининг учрашувлари ўрин олган. Шунингдек, тадбир доирасида Ўзбекистон маданий меросини асраш, ўрганиш ва оммалаштириш бўйича Бутунжаҳон жамияти томонидан чоп этилган китоб ва альбомларнинг тақдимоти ҳам ўтказилади.\nўзбекистон кинематография агентлиги, ўзбек кино, тожикистон\n© СС0 / Unsplash / Krists LuhaersКинотеатр\nТадбир дастуридан ўзаро ҳамкорлик бўйича меморандумларни имзолаш, кинонамойишлар ва икки давлат киноижодкорларининг учрашувлари ўрин олган.\nТОШКЕНТ, 18 май — Sputnik. Жорий йилнинг 19-22 май кунлари Тожикистонда Ўзбек киноси кунлари бўлиб ўтади. Бу ташаббус Ўзбекистон Кинематография агентлиги томонидан билдирилган.\nТадбир давомида тожикистонлик мухлисларга “Илҳақ”, “Рангсиз тушлар”, “Халқ юраги”, “Ҳамкорлик бўйича навбатчи” каби янги ўзбек фильмлари кўрсатилади. Шунингдек, ўзбек киносининг нодир дурдоналарига айланган “Келинлар қўзғолони”, “Сеҳрли сандиқ” сингари фильмларнинг намойиши бўлиб ўтади.\nЎзбек киноси кунларининг очилиши 19 май куни соат 19:00 да Душанбе шаҳридаги "Наврўз" саройида бўлиб ўтади. Тадбир дастуридан ўзаро ҳамкорлик бўйича меморандумларни имзолаш, кинонамойишлар ва икки давлат киноижодкорларининг учрашувлари ўрин олган.\nШунингдек, тадбир доирасида Ўзбекистон маданий меросини асраш, ўрганиш ва оммалаштириш бўйича Бутунжаҳон жамияти томонидан чоп этилган китоб ва альбомларнинг тақдимоти ҳам ўтказилади.


Главная / Маданият ва спорт / “ФУТБОЛИМИЗ КЕЛАЖАГИ”\nБу йил ҳам Республикамиз бўйлаб барча туман ва шаҳарларда бўлгани каби шаҳримиз маданият ва истирохат боғидаги чим қопламали футбол майдонида «Футболимиз келажаги» спорт мусобақалари юқори савияда ўтказилди.\nҚизғин бахсларга бой бўлган мусобақаларда “Калта минор” МФЙ 1-, “Гулирайхон” 2-, “Янги ҳаёт” 3-ўринни эгаллашди. Шунингдек, ушбу мусобақанинг ҳудудий биринчилиги ҳам бўлиб ўтди. Унда Хива шаҳар, Хива ва Қўшкўпир туманлари жамоалари ўзаро беллашишди. Ушбу бахсда ҳам шаҳримиз жамоаси 1-ўринни қўлга киритди.\nШунингдек, Маҳалла ва нуронийлар ҳафталиги доирасида 1 октябрь – Устоз ва мураббийлар кунига бағишлаб, шаҳар жисмоний тарбия ва спорт бўлими ҳамда Маҳалла ва оилани қўллаб-қувватлаш бўлими билан ҳамкорликда “Баркамол авлод” болалар марказида спортнинг шашка тури бўйича хотин-қизлар ўртасида мусобақалар ўтказилди.\nҲакамлар ҳайъати қарорига кўра 1-ўринга “Қумяска” маҳал-ласидан Шодия Қадамова, 2-ўринга “Дўстлик”дан Дилфуза Юсупова ва 3-ўринга “Тозабоғ”лик Манзура Сапаевалар муносиб деб топилди.\nХива шаҳар жисмоний тарбия ва спорт бўлими бош инспектори.


Норма маслахатчи / 2021 йил / № 07 / Кадрлар бўлими\n«Ишлаб чиқариш корхонаси жамоаси 60 нафар ходимдан иборат. Штат жадвалида меҳнатни муҳофаза қилиш бўйича мутахассис лавозими мавжуд эмас. Директор бу вазифаларни алоҳида лавозим киритмасдан, кадрлар бўйича менежерга юкламоқчи. Бу қонунийми?»\n– Ҳақиқатан, ишлаб чиқариш 50 нафар ва ундан ортиқ ходимларга эга – мулкчилик шаклидан қатъи назар ҳар бир ташкилот, меҳнатни муҳофаза қилиш хизматини ташкил этиши ёки меҳнатни муҳофаза қилиш бўйича мутахассис лавозимини киритиши шарт Меҳнатни муҳофаза қилиш тўғрисида. Акс ҳолда, 5 БҲМдан 10 БҲМгача миқдорда жаримага тушиш мумкин (МЖтК 49-м.; «Меҳнатни муҳофаза қилиш тўғрисида»ги Қонун 12-м. 1-қ.)\n50 нафардан кам ходимларга эга ташкилотлар ММ (меҳнатни муҳофаза қилиш) хизматини ташкил этиш ёки ММ бўйича мутахассис лавозимини киритиш масаласини ўзининг фаолияти хусусиятини ҳисобга олган ҳолда ўз ихтиёрига биноан ҳал қилади (Қонун 12-м. 2-қ.)\nШу боис алоҳида ММ бўйича мутахассис лавозими яратиш ва уни ташкилотнинг штат жадвалига киритиш – иш берувчининг тўғридан-тўғри мажбурияти.\nАгар раҳбар ушбу лавозимга янги шахсни қабул қилишни хоҳламаса, ММ бўйича функцияни, масалан, кадрлар бўлими ходимига юклаш мумкинми?\nБундай лавозимларни ўриндошлик ёки бир неча лавозимда ишлаш тартибида эгаллашга бевосита тақиқ мавжуд эмас. ММ бўйича мутахассис функциясини амалдаги ходимга – унинг розилиги билан – ўриндошлик ёки бир неча лавозимда ишлаш тартибида топшириш мумкин.\nТашкилотда тегишли бўш иш ўрни мавжуд бўлган тақдирда ўриндошлик ҳам, бир неча лавозимда ишлаш ҳам мумкин. Шунингдек, меҳнатни муҳофаза қилиш бўйича мутахассис махсус тайёргарликка эга бўлиши кераклигини унутмаслик муҳим (Қонун 12-м. 1-қ.)\nТашкилотнинг техника йўналишидаги олий ёки ўрта махсус маълумотга эга бўлмаган ММ бўйича мутахассис функциялари юклатилган ходимлари 6 ой мобайнида камида 288 академик соат ҳажмида меҳнатни муҳофаза қилиш бўйича қайта тайёрлашдан ўтишлари керак. Буни ишдан тўлиқ ёки қисман ажралган ҳолда амалга ошириш мумкин (Низом 12, 16-б., ВМнинг 27.04.2017 йилдаги 246-сон қарорига 3-илова).\nҚуйидагилар ММ соҳасида қайта тайёрлаш ва малака ошириш билан шуғулланади:\n● Ягона реестрига «меҳнатни муҳофаза қилиш бўйича мутахассисларни қайта тайёрлаш ва малакасини ошириш» хизмат тури бўйича киритилган ММ соҳасидаги хизматлар бозори профессионал иштирокчилари;\n● Бандлик ва меҳнат муносабатлари вазирлигининг Республика аҳоли бандлиги ва меҳнатни муҳофаза қилиш илмий маркази.\nЎқишни тамомлаш якунлари бўйича белгиланган намунадаги диплом берилади (246-сон Низом 13,17-б.)\nҚайта тайёрлаш курсидан ўтишни иш берувчи таъминлаши шарт. Ва айнан у бунинг учун зарур маблағларни ажратади. Ходимлар бу харажатларни қилишмайди. Бунинг устига, ўқиш даврида уларнинг ўртача иш ҳақи сақланади (246-сон Низом 4-б.)\nЎриндошлик ёки бир неча лавозимда ишлаш қандай расмийлаштирилади?\nАгар ходим ўзининг асосий иши билан бир қаторда асосий касб ва лавозим бўйича иш вақти давомида ММ бўйича функцияларни бажаришини хоҳласангиз, бир неча касбда ва лавозимда ишлашни расмийлаштиринг (Низом 20-б. 1-хатбошиси, ВМнинг 18.10.2012 й. 297-сон қарори билан тасдиқланган). Бунинг учун у билан меҳнат шартномасига қўшимча келишув тузинг, унинг асосида эса – бир неча касбда ва лавозимда ишлаш тўғрисида буйруқ чиқаринг. Қўшимча келишувда қуйидагиларни баён этинг:\n● топширилаётган ишнинг ҳажми ва мазмуни;\n● ходим уни бажарадиган муддат;\n● қўшимча ҳақ миқдори. У томонларнинг келишувига биноан белгиланади, бироқ бюджет ташкилотларида бир неча касбда ва лавозимда ишлаш бўйича лавозим маоши (тариф ставкаси)нинг 50%идан ошиши мумкин эмас, Вазирлар Маҳкамаси томонидан белгиланган ҳоллар бундан мустасно (297-сон Низом 24, 25-б.)\nАгар ходим ММ бўйича функцияларни асосий ишдан бўш вақтда бажаришини истасангиз, ўриндошликни расмийлаштиринг. Бунинг учун ички ўриндошлик асосида ишлаш тўғрисида меҳнат шартномаси тузинг (297-сон Низом 5-б. 2-хатбошиси). Унда қуйидагиларни кўрсатинг:\n● ходимнинг лавозим вазифалари (ёки ММ бўйича мутахассис лавозим йўриқномасига ҳавола беринг);\n● иш вақти режими.\nШуни назарда тутингки, ўриндошлик асосида ишлашда ўриндошлик асосида ишлашнинг давомийлиги ходимларнинг ушбу тоифаси учун белгиланган иш вақти нормасининг ярмидан ортиқ бўлиши мумкин эмас (297-сон Низом 7-б.)\nХодим асосий иш жойида озод бўлган кунларда у ўриндошлик асосида тўлиқ иш кунида ишлаши мумкин. Иш вақтини ҳисобга олишни асосий иш бўйича ва ўриндошлик асосидаги иш бўйича алоҳида-алоҳида юритинг.\nХодимга меҳнатга ҳақ тўлаш миқдорини Ўриндошлик асосида ҳамда бир неча касбда ва лавозимда ишлаш тартиби тўғрисида низомнинг 11-15-бандлари талабларига мувофиқ белгиланг.\nМеҳнат шартномаси асосида ўриндошлик асосида ишга қабул қилиш тўғрисида буйруқ чиқаринг ва у билан ходимни таништиринг. Т-2-сон шаклдаги шахсий варақани юритинг ва, агар ходим бу ҳақда ёзма равишда ариза берса, меҳнат дафтарчасига ёзув киритинг (Йўриқноманинг 2.12-б. 9-хатбошиси, АВ рақами 402, 29.01.1998 йил).\n«Norma» МЧЖнинг кадрлар масалалари бўйича эксперти.


Энг кўп ҳужжат топширилган олийгоҳлар рўйхати эълон қилинди\nДавлат тест маркази эълон қилган бу рўйхатда¸ кўпчилик тахмин қилган қатор олийгоҳлар¸ хусусан Тошкент Юридик институти ëхуд Жаҳон иқтисоди ва дипломатия университети каби номи улуғ¸ нархи баланд ўқув даргоҳлари йўқ.\nЎзбекистондаги 57 та олий ўқув юрти орасида Тошкент тиббиёт академиясининг Фарғона филиали абитуриентлар орасида энг оммабопи ҳисобланмоқда.\nОлийгоҳ қабул бўлимининг ўзини таништирмаган ходимига кўра, жорий йилда мазкур ўқув даргоҳида бир ўринга 21 абитурент даъвогарлик қилмоқда.\n- Ўзи режа бўйича 90 нафар талаба қабул қилишимиз лозим. 1931 та абитурент ҳужжат топширган. Буни ҳисобласак, битта ўринга 21,5 абитурент тўғри келаяпти. Ҳужжат топширганлар орасида нафақат вилоят ёшлари¸ балки қўшни Андижон, Наманган ва бошқа вилоятлардан ҳам бор, дейди суҳбатдош.\nТошкент тиббиёт академиясининг Фарғона филиали ходимининг айтишича, ўқиш жараёни амалиёт асосида яхши йўлга қўйилгани боис ёшлар орасида мазкур олийгоҳда ўқишга қизиқиш ортиб бормоқда.\nМамлакатдаги олийгоҳлар орасида оммапоблик жиҳатдан иккинчи ўринни¸ Давлат тест марказига кўра¸ бу йили Тошкент Ислом университети олган.\n20 июл куни куни ниҳоясига етган ҳужжат қабул қилиш жараëнида мазкур олийгоҳда мавжуд 110 та ўриннинг ҳар бирига 13 тадан абитурент ҳужжат топширган.\nТошкент Ислом университетнинг ўзини таништирмаган ходимига кўра, ўзбекистонлик ëшларнинг бу олийгоҳга қизиқиши яхши реклама маҳсулидир:\n- Аввал 900 тадан ошмас эди бизларда. Бу йил кўпайди. Биринчидан, бунинг кўпайишига сабаб университетимизнинг ҳар жума куни эфирга бериладиган “Зиë” деган кўрсатув чиқади. Ислом университетининг живой рекламаси бу. Кейин республика бўйича диний экстремизм, терроризмга қарши кураш бўйича, диний эркинлик бўйича республика бўйича бизларнинг устозлар ва бизлардаги ходимлар тарғибот-ташвиқот гуруҳида юради. Бу ҳам кўпайтиради университетга қизиқувчилар сонини. Имтиҳонда, ўқиш давомида бизларда сунъий баҳо қўйишлар ëки бошқа қинғир масалалар йўқ. Коррупция умуман давлат имтиҳонларига ҳам, ўқув фаолиятига ҳам аралашмаган. Тоза ўқиш. Шунинг учун бизларда қизиқиш катта, дейди Озодлик мухбири боғланган Тошкент Ислом университети ходими.\nЎзбекистон Давлат тест маркази маъсулларидан бирининг Озодлик билан микрофонсиз суҳбатда айтишича, абитуриентлар орасида машҳурлиги жиҳатдан учинчи ва тўртинчи ўринда Қарши ва Термиз давлат университетлари бўлиб, бу икки олийгоҳда битта ўринга 12 тадан абитуриент даъвогарлик қилмоқда.\nЖами 999 талаба қабул қилинадиган Гулистон давлат университетида эса битта ўринга 11 абитуриент ҳужжат топширган.\nШунингдек, Тошкент Солиқ академияси, Андижон давлат университети, Фарғона давлат университети ва Андижон тиббиёт институтида бир ўринга 10 абитуриент ҳужжат топширган.\nЎзбекистон олийгоҳлари орасида талаб кам бўлганлари рўйхатида Тошкент Миллий рақс ва хореография олий мактаби, Тошкент Ирригация ва мелиорация интитутининг Бухоро филиали, Тошкент Кимё-технология институтининг Қўнғирот бўлими, Ўзбекистон Давлат консерваторияси ва Тошкент Архитектура-қурилиш институти келтирилган.\nДавлат Тест маркази маълумотига кўра, бу олийгоҳларда бир ўринга 2-3 та талабгор бор¸ холос.\nДавлат тест марказининг билдиришича, бу йили Ўзбекистон олийгоҳларига 431 500 абитуриент ҳужжат топширган. Ўтган йили бу кўрсаткич 418 мингдан кўпроқ бўлган.\nЎзбекистонда бакалаврлар учун ажратилган квота 56 минг 600 ўринни ташкил қилади. Шундан келиб чиққан ҳолда олийгоҳлар учун ажратилган бир ўрин учун ўртача 7,6 одам талабгорлик қилаётгани аниқланган.\nЎзбекистондаги 57 та олий ўқув юртида тест синовлари бу йил ҳам 1 август куни бўлиб ўтади.


3 нафар иштихонлик ёшларнинг жиноятга қўл уришига ишсизлик сабаб бўлмаган!\nФото: Ўзбекистон ёшлар иттифоқи\nСамарқанд вилояти Қўшработ туманида 126 минг 106 нафар аҳоли истиқомат қилади. Улардан 41 минг 330 нафарини ёшлар ташкил этади. Ҳудуддаги ёшларнинг 8 минг 349 нафари фан, таълим, маданият, санъат ва ижтимоий соҳанинг турли йўналишларида фаолият кўрсатиб келмоқда. Ишсиз ёшлар эса 8 минг 305 нафардан иборат. Шунингдек, 467 нафар ёшлар ўқиш ва ишлаш мақсадида хорижга чиқиб кетган. 2018 йилда 8 минг 103 нафар ёшларнинг бандлигини таъминлаш мақсадида 5 та меҳнат ярмаркаси, 170 та очиқ мулоқотлар ташкил этилган. Ҳозирги кунга қадар 230 нафар ёшлар касб-ҳунарга ўқитилаётган бўлса, 58 нафар ёшлар ҳунармандчиликка жалб этилган. 64 нафар ёшлар касаначилик бўйича фаолият юритади.\nЎтказилган меҳнат ярмаркалари орқали 52 нафар ишсиз ёшлар бандлиги таъминланди. 47 нафар ёшлар деҳқон хўжаликлари ва томорқа ерларида иш бошлади. Иштихон туманида эса 248 минг нафар аҳоли истиқомат қилиб, уларнинг 146 минг 769 нафарини ёшлар. Ҳудуддаги ёшларнинг 5 минг 914 нафари фан, таълим, маданият, санъат ва ижтимоий соҳанинг турли йўналишларида фаолият кўрсатиб келмоқда. Ишсиз ёшлар эса 3 минг 520 нафардан иборат. Шунингдек, 341 нафар ёшлар ўқиш ва ишлаш мақсадида хорижга чиқиб кетган. Ҳозирги кунга қадар 284 нафар ёшлар касб-ҳунарга ўқитилаётган бўлса, 49 нафар ёшлар ҳунармандчиликка жалб этилган. 50 нафар ёшлар касаначилик бўйича фаолият юритади. Ўтказилган меҳнат ярмаркалари орқали 47 нафар ишсиз ёшлар бандлиги таъминланди, 43 нафар ёшлар деҳқон хўжаликлари ва томорқа ерларида иш бошлади.\nОммавий ахборот воситаларида эълон қилинган ва жамоатчилик муҳокамасига сабаб бўлган Самарқанд вилояти Иштихон туманидаги мудҳиш воқеа кўпчиликнинг дилини хира қилди. Ҳаётда ўз йўлини топа олмай, ёшлигини завол топтириб, умрини нафсига ўлжа қилган иштихонлик ва қўшработлик бўлган 3 нафар йигитлар ҳуқуқий маданиятининг пастлиги ва бировнинг ҳақига осон эга чиқиш илинжи сабаб панжара ортида боши эгик. Бугун улар шу жиноятни содир этмаганида иштихонлик бир оиланинг 5 нафар аъзоси ҳаётдан бевақт кўз юммаган бўлар эди. Мазкур жиноятнинг келиб чиқиш сабабларини ўрганиш ва ёшлар ўртасидаги бу каби иллатларнинг олдини олиш мақсадида Ўзбекистон ёшлар иттифоқи Марказий Кенгашида “Ёшлар пресс клуби”нинг навбатдаги сессияси бўлиб ўтди. “Самарқанд вилоятида ёшлар жиноятчиликнинг олдини олиш масалалари таҳлили” мавзусидаги очиқ мулоқотда Ўзбекистон ёшлар иттифоқи Марказий Кенгаши раиси ўринбосари Бегмат Очилов, “Нуроний” жамғармаси раиси Шуҳрат Жалилов, Самарқанд вилояти ҳокими ўринбосари Рустам Қобилов ҳамда Ички ишлар вазирлиги Ҳуқуқбузарликлар профилактикаси бош бошқармаси бошлиғи ўринбосари Даврон Азизовлар спикер сифатида қатнашди.\nСамарқандда ёшлар ўртасидаги ҳуқуқбузарлик ва жиноятчиликнинг олдини олиш бўйича масъуллар фаолияти, олиб борилаётган амалий ишлар ва бу борада эришилаётган натижалар спикерлар ва иштирокчилар томонидан танқидий таҳлил этилди. Иштихон туманида 141 та носоғлом муҳитга эга оилалар мавжудлиги қайд этилди.\n—Самарқанд вилоятидаги ёшлар ҳуқуқбузарлиги ва жиноятчилигига қарши курашиш бўйича амалга оширилаётган лойиҳалар, ўтказилаётган “Тунги рейд”, “Тиғ рейди” ва “Давомат рейд”лари орқали бу иллат ўтган йилги кўрсаткичга нисбатан 30 фоизга камайган, – дейди Ўзбекистон ёшлар иттифоқи Марказий Кенгаши раиси ўринбосари Бегмат Очилов.\nҚизғин муҳокамада Самарқанд вилояти ҳокими ўринбосари Рустам Қобилов атиги 22 млн сўм эвазига бутун бошли бир оиладаги 5 нафар шахснинг ёшлар томонидан ўлдирилганлиги “Қилаётган лойиҳаларимиз, тадбирларимиз самара бермаяптими?” деган саволни келтириб чиқараётгани, жиноятнинг илдизи ишсизликка эмас, аксинча оиладаги носоғлом муҳит, тарбиядаги лоқайдлик ва бефарқликка бориб тақалишини таъкидлади. Шунингдек, 3 нафар ёшлар туманда узумчилик билан шуғуллангани, уларнинг йиллик даромадлари камида 55 миллион сўмни ташкил этиши ҳамда бу жиноят осон ва мўмай даромад топиш илинжида содир этилгани билан боғлиқ маълумотлар келтирилди.\nМулоқотда айтилишича, 2018 йил “Ёшлар – келажагимиз” жамғармаси ишчи гуруҳи туманда манзилли рўйхат тузиш бўйича ана шу ёшларнинг уйига ҳам ташриф буюрган. Уларга тадбиркорлик фаолиятини йўлга қўйиш бўйича имтиёзли кредитларни таклиф этишган. Аммо улар кредитга эҳтиёжлари йўқлигини билдириб, таклифни рад қилишган.\nОчиқ ва шаффоф суҳбат якунида иштирокчилар ўзларини қизиқтирган саволларга жавоб олишди.\n—Бугун вилоятимизда рўй берган жиноятчиликнинг ёшлар томонидан амалга оширилгани барча мутасаддиларни сергакликка чақирди. Вилоятнинг ҳамда туманнинг 4 та сектор раҳбарлари билан жиноятнинг келиб чиқиш сабабларини муҳокама қилдик. Келгусида фаолиятимизда йўл қўйилган камчиликларни бартараф этиш ва Ёшлар ўртасида содир этилаётган ҳуқуқбузарлик ва жиноятчиликнинг барвақт олдини олиш бўйича тегишли чора-тадбирларни белгилаб олдик, – дейди Самарқанд вилояти Ички ишлар бошқармаси бўлим бошлиғи Дилмурод Қурбонов.\n17:48 / 28.09.2019\n«Қолипга солинган фикрлар ёшларга қизиқ эмас» — Ёшлар иттифоқини ўзгартиришга интилаётган Алишер Саъдуллаев билан суҳбат\nНаманганликлар «Ёшлар ва қонун» танловида пешқадам бўлди\nЗамонавий технологияларга қизиқувчи ёшлар учун «Digital Generation Camp» ёзги оромгоҳи ташкил этилди


6 декабр куни АҚШ ҳукумати COVID-19га қарши кураш доирасида Ўзбекистонга 301860 доза Pfizer вакцинаси етказиб берди. [АҚШнинг Ўзбекистондаги элчихонаси]\nТОШКЕНТ – АҚШ ҳукумати 6 декабр (душанба) куни COVID-19га қарши кураш доирасида Ўзбекистонга қўшимча 301860 доза Pfizer вакцинаси етказиб берди, дейилади АҚШнинг Ўзбекистондаги элчихонаси баёнотида.\n«Хавфсиз ва самарали вакциналар пандемияга барҳам беришнинг энг яхши воситасидир. Америка Қўшма Штатлари 1 миллиард доза COVID-19га қарши Pfizer-BioNTech вакцинасини сотиб олиш ва дунё бўйлаб хайрия қилиш мажбуриятига содиқ қолади. Бунинг натижасида дунё миқёсида АҚШ етказиб берадиган вақциналар сони 1,1 миллиарддан ошади», деди АҚШ элчиси ўринбосари Пол Полетес вакцинанинг келишини олқишлаб.\nУшбу хайрия ёрдами билан Ўзбекистонга июл ойидан бери бир неча марта етказиб берилган АҚШда ишлаб чиқарилган вакциналар сони 5,3 миллион дозадан ошган.\nШунингдек, қисман АҚШ ҳукумати томонидан молиялаштирилган COVAX дастури доирасида Ўзбекистонга шу кунга қадар 2,4 миллион доза AstraZeneca вакцинаси етказиб берилди.\nБундан ташқари, АҚШ Халқаро тараққиёт агентлиги (USAID) яқинда Ўзбекистонга COVID-19 билан курашиш учун тезкор ёрдам чораси сифатида 2,5 миллион доллар ажратган.\nЎзбекистонга ёрдам 16 миллион доллардан ошди\nУшбу ёрдам билан Ўзбекистоннинг COVID-19га қарши курашдаги саъй-ҳаракатларини қўллаб-қувватлашга АҚШ ҳукуматининг тўғридан-тўғри ҳамда USAID ва АҚШ Касалликларни назорат қилиш ва профилактика марказлари (CDC) орқали қўшган умумий ҳиссаси 16 миллион доллардан ошди.\nCOVAX глобал вакцина ташаббусининг энг йирик донори ҳисобланган АҚШ бутун дунё бўйлаб 200 миллиондан ортиқ COVID-19 вакцинаси тарқатди ва келгусида яна миллионлаб вакцина етказиб беради.\n«Ўзбекистонда тўлиқ эмланган одамлар сони ошиб бормоқда. Аммо кураш ҳали тугагани йўқ – бу мамлакатда вирус кучайишдан тўхтамаган ва янги штаммлар доимий глобал хавф туғдирмоқда», деган эди USAIDнинг Ўзбекистондаги миссияси директори Микаела Мередит 12 ноябр кунги баёнотида.\n«Пандемияга барҳам бериш барчанинг хавфсизлигини таъминлаш, одамлар ҳаётини сақлаб қолиш ва глобал иқтисодиётни тиклашда жуда муҳим», деди Мередит.


Қўқонда иккинчи хотинини ўлдирган милиционер 19 йилга қамалди\n02 март 2021, Тошкент вақти: 07:21\nфеврал 05, 2019\nҚўқонда собиқ милиционер ёрдамида иккинчи хотинини ўлдирган профилактика нозири ва улар бошқарган жиноий гуруҳга нисбатан суд ҳукми ўқилди. Бу ҳақда ЎзА хабар берди.\nХабарда айтилишича, жиноий гуруҳ устидан ўтган суд жараёнида собиқ милиция ходими рекетирлар бандасига раҳбарлик қилгани исботини топган. Собиқ милиционерга бандани бошқаришда Фарғона вилояти Учкўприк туманида профилактика нозири бўлиб ишлайдиган қариндоши кўмаклашган.\nАниқланишича, профилактика нозирининг икки хотини бўлган. У иккинчи хотини билан шаръий никоҳ асосида яшаган. Уларнинг қизи бўлган.\nОрадан вақт ўтиши билан иккинчи хотин эрини биринчи хотинига рашк қила бошлаган ва эрини шантаж қилган. Аёл эрининг икки хотинли экани устидан ҳуқуқ-тартибот тузилмаларига шикоят қилмаслик учун 4 минг доллар пул талаб қилган.\nХабарда айтилишича, шундан сўнг 2015 йилнинг 25 апрелида собиқ милиционер ва профилактика нозири аёлни ўлдириб, қабристонга қўмиб қўйган.\nБундан ташқари банда ўғрилик, талончилик ва қароқчилик каби жиноятларни содир этганликда ҳам айбдор деб топилган.\nСуд жиноий гуруҳ раҳбарини 20 йилга, профилактика нозирини 19 йилга, гуруҳнинг бошқа аъзоларини эса турли муддатларга озодликдан маҳрум қилди.\nЖорий йилнинг 1 март куни Ўзбекистонда COVID-19 га қарши илк вакцина рўйхатга олинган. Бу ҳақда ССВ қошидаги Фармацевтика тармоғини ривожлантириш агентлиги матбуот хизмати маълум қилди.\n“Бугун ZF-UZ-VAC 2001 коронавируснинг янги типига қарши рекомбинант (CHO cell) вакцина тиббиёт амалиётида қўллаш учун тегишли тартибда давлат рўйхатидан ўтказилди. Рўйхат рақами - DV/X 08646/03/21”, дейилган агентлик хабарномасида.\nМазкур вакцина Хитойнинг Zhifei Longcom Biopharmaceutical Co. Ltd ширкати томонидан ишлаб чиқилган.\nҚайд этилишича, Хитой томони коронавирусга қарши вакцинани яратишда Ўзбекистоннинг ҳиссаси ва cаъй-ҳаракатларини инобатга олиб, ZF 2001 вакцинани бирга яратган ҳаммуаллиф мамлакат сифатида белгилаган.\n“Тадқиқот ишларида 6 ой иштирок этганимиз учун Хитой томони Ўзбекистонни “ҳаммуаллиф” деб тан олди. Айни кунларда бу вакцинани Ўзбекистонда ишлаб чиқариш бўйича музокаралар олиб бориляпти. Хитой томони талабларига жавоб берадиган лабораториялар, фармацевтика компаниялари бўлиши керак. Ҳали фалон жойда ишлаб чиқарилади, деган хулоса берилгани йўқ”, деганди ўтган ҳафта Озодликка Инновацион ривожланиш вазирлиги матбуот котиби Назокат Азим.\nМулозима вакцина нархи ҳақида ҳозирча маълумот берилмаслигини ҳам қўшимча қилган.\nҚорақалпоғистон Республикаси прокуратураси матбуот хизматининг 1 март куни билдиришича, эски уйини бузаётган уч киши девор босиб қолиши оқибатида ҳалок бўлди.\nРасмий маълумотда айтилишича, 28 февраль куни соат 12:30 да Хўжайли туманидаги “Маданият” маҳалласида яшовчи А.А.,нинг эски уйини бузаётган Б.Қ., С.Л., ва Ж.Т., девор қулаб тушгани ортидан воқа жойида ҳалок бўлган.\nХўжайли туман Ички ишлар бошқармаси Тергов бўлими бу воқеа юзасидан Ўзбекистон Жиноят кодексининг 257-моддаси 2-қисми “а” банди (меҳнатни муҳофаза қилиш қоидаларини бузиш одам ўлишига сабаб бўлиши) асосида жиноят иши очган.\nТергов ишлари Қорақалпоғистон Республикаси прокуратураси томонидан назоратга олинган.\nТошкентда беш талаба ўлгани ортидан талабаларнинг яшаш шароити текшириладиган бўлди\nТалабалар ўлгани ҳақида Бош прокуратура хабар берган.\nБош вазири ўринбосари Б. Мусаев Тошкент давлат иқтисодиёт университетида талабаларнинг яшаш шароити ва ҳаракатланиши мониторингини йўлга қўйиш ва бу борадаги ишларни такомиллаштириш масаласида видеоселектор йиғилиши ўтказди.\nОлий ва ўрта махсус таълим вазирлигининг 1 мартда билдиришича, йиғилиш шошилинч тарзда ўтказилган.\nВазирлик билдирувида 27 февраль куни Юнусобод тумани, Фирдавсий маҳалла фуқаролар йиғинига қарашли Инжобод кўчаси, 61-уйда 5 нафар талабанинг номаълум моддадан заҳарланиб ўлгани тўғрисида маълумот берилмаган. Лекин расмий билдирувдан англашинадики, йиғилиш мазкур фавқулодда ходиса юз бергани ортидан ўтказилган.\n“Муҳокама жараёнида олий таълим муассасалари ректорлари, проректорлари, декан, шунингдек, ёшлар бўйича етакчилари томонидан талабаларнинг яшаш шароитларини таҳлил қилиш ўз ҳолига ташлаб қўйилганлиги танқид қилинди”, -дейилади хабарда.\nТурли вазирликлар ва идоралар вакиллари иштирок этган йиғилишда талабалар ижарада қаерда яшаётгани, яшаш шароити қандай экани, дарсдан кейин нима иш билан машғул бўлиши каби масалаларга эътибор қаратилмаётгани муҳокама қилинган.\n“Талабалар томонидан ижарага олинаётган хонадонларнинг ёнғин ва бошқа техник хавфсизлик талабларига жавоб бермаслиги, талабаларда бирламчи ёнғин ва бошқа техник хавфсизлик бўйича билимларининг етарли эмаслиги натижасида турли нохуш ҳодисалар рўй бермоқда”,-дейилади хабарда.\nТовламачиликда айбланаётган блогер Отабек Сатторийга нисбатан тергов якунланди\nБлогер Отабек Сатторий 30 январда қўлга олинганди.\nСурхондарёда блогер Отабек Сатторийга нисбатан қўзғатилган жиноят ишини тергов қилиш жараёни якунланди. Бу ҳақда ИИВ ҳузуридаги Тергов департаменти 1 март куни маълум қилди.\nРасман билдирилишича, терговда Отабек Сатторий 2020 йилнинг июнь ойидан 2021 йилнинг январь ойига қадар бўлган вақт оралиғида “фуқароларнинг сир сақланиши лозим бўлган маълумотларини ошкор қилиш билан қўрқитиб ўзгадан мулкини, мулкий ҳуқуқини топширишини, мулкий манфаатлар беришини, мулкий йўсиндаги ҳаракатлар содир этишини талаб қилиб” келгани аниқланган.\nТергов департаменти баёнотида Отабек Сатторий Интернет тармоғи орқали Исроил Х., Мастона А., Насиба Н., Тўхтамиш К., Ўткир Т., Ашур Х., Зокиржон Х., Лочин Т.,ларга нисбатан “туҳмат қилиш, ҳақорат қилиш каби жиноятларни содир этган”.\n“Олиб борилган тергов ҳаракатлари натижасига кўра, Сурхондарё вилояти ИИБ ҳузуридаги Тергов бошқармаси томонидан 2021 йилнинг 24 февраль куни Сатторий Отабек Абдуманонзодага Ўзбекистон Республикаси Жиноят кодексининг 165-моддаси 2-қисми “а”,“б” бандлари ва 3-қисми “а” банди (Товламачилик), 139-моддаси 3-қисми “а,г” бандлари (Туҳмат) ҳамда 140-моддаси 3-қисми “а” банди (Ҳақорат қилиш) билан аввалги айблов тўлдирилиб, шу куни дастлабки тергов тамомланган”,-дейилади билдирувда.\nАйни пайтда блогер коррупцияга қарши курашгани ортидан сохталаштирилган жиноят иши доирасида қамоқда сақланмоқда деган фикр ҳам мавжуд.\nЖумладан, бош қароргоҳи Нью-Йоркда жойлашган Журналистларни ҳимоя қилиш қўмитаси - CPJ Ўзбекистон ҳукуматини ҳибсга олинган блогер Отабек Сатторийни озод қилишга чақирди. Ташкилотнинг ишонишича, блогер коррупцияга қарши курашгани ортидан соҳталаштирилган жиноят иши асосида қамоққа олинган.\nОтабек Сатторий Термиз шаҳрида 30 январь куни қўлга олинган эди. Суд уни айбдор деб топса, у 10 йилгача қамалиши мумкин.\nДавстатқўм: Февраль ойида инфляция даражаси 0,6 фоизга тенг бўлди\nЖорий йилнинг феврал ойида истеъмол секторидаги товарлар ва хизматлар ўртача 0,6 фоизга қимматлаган.\nДавлат статистика қўмитаси ҳисоботида айтилишича, 2021 йилнинг дастлабки икки ойи давомида нархларнинг ўсиши 1,7 фоизни, ўртача ойлик ўсиш суръати эса 0,8 фоизни ташкил этган. Йиллик нисбатда эса инфляциянинг ўсиш суръати 11,4 фоизга етган.\nҲисоботда қайд этилишича, ўтган ой озиқ-овқат ва ноозиқ-овқат маҳсулотлари нархи 0,6 фоизга, хизматлар эса 0,8 фоизга ошган. Ўтган йилнинг бу даврида озиқ-овқат маҳсулотлари нархи 1,3 фоизга, ноозиқ-овқат маҳсулотлари нархи 0,6 фоизга, хизмат ҳақи эса 0,3 фоизга ошган эди.\nБундан озиқ-овқат маҳсулотлари нархида ўсиш ўтган йил билан солиштирганда камайгани, ноозиқ-овқат маҳсулотлари нархидаги ўсиш суръатида ўсиш бўлмагани, хизмат ҳақининг ўсиш суръати эса ортганини англаш мумкин.\nУмуман олганда, ўтган бир йил ичида Ўзбекистонда озиқ-овқат маъсулотлар нархи 14,6 фоизга, ноозиқ-овқат маҳсулотлари нархи 9,1 фоизга, хизмат ҳақи эса 8,8 фоизга ошган.\nЎзбекистон ҳукумати жойлаштириш воситаларидан ундириладиган маҳаллий туристик (меҳмонхона) йиғимнинг яшалган кун учун миқдорини базавий ҳисоблаш миқдорининг 0,4 фоизи ёки 980 сўм қилиб белгилаган. Бу ҳақда Туризмни ривожлантириш давлат қўмитаси матбуот хизмати маълумот тарқатди.\nМазкур йиғим президент Шавкат Мирзиёев томонидан шу йил 9 февралида имзолаган “Ўзбекистон Республикасида ички ва зиёрат туризмини янада ривожлантириш чора-тадбирлари тўғрисида”ги фармон билан жорий қилингани ҳақида Озодлик аввалроқ хабар қилган.\nФармонга мувофиқ, ўзбекистонликлардан мазкур йиғим шу йил 1 мартида ундирила бошлайди. Шу пайтгача бундай йиғимни хорижлик меҳмонлар тўлаб келган, холос.\nМаҳаллий аҳолидан йиғиладиган туристик йиғим ички туризмни тарғиб қилиш ва рағбатлантириш, туризм мавсуми паст бўлган даврда жойлаштириш воситаларининг бандлигини таъминлашга қаратилган чора-тадбирларни молиялаштиришга йўналтирилиши айтилган.\nМазкур ўзгариш ижтимоий тармоқларда қизғин мунозараларга сабаб бўлган, ҳатто айрим блогерлар бу ҳақда “барча йўллар солиққа етаклайди” дея киноя қила бошлаганди.\nОролбўйида германиялик ҳамкорлар кўмагида 8 миллион евролик лойиҳа амалга оширилади\nОрол денгизининг сунъий йўлдош орқали олинган тасвири\nЎзбекистонда германиялик ҳамкорлар билан биргаликда "Оролбўйида экологик йўналтирилган минтақавий тараққиёт" лойиҳаси амалга оширилади. Бунга оид битим ўтган ҳафта якунида қишлоқ хўжалиги вазири Жамшид Хўжаев билан Германия халқаро ҳамкорлик жамияти (GIZ) лойиҳалар менежери Паул Шумахер ўртасида имзоланган.\nҲужжат билан Оролбўйи ҳудудини барқарор трансчегаравий экологик ҳамда иқтисодий жиҳатдан ривожлантиришга эришишда Ўзбекистон ва Қозоғистон ҳукуматларига кўмак кўрсатиш кўзда тутилган.\nВазир Ж. Хўжаевга кўра, янги лойиҳа консалтинг хизматларини кўрсатиш, рақамлаштириш, геоахборот тизими, масофавий зондлаш, трансчегаравий ҳамкорлик ва бошқа таркибий қисмларни ўз ичига олган.\nҚишлоқ хўжалиги вазирлиги қайдича, бюджети 8 миллион еврони ташкил қилувчи тўрт йиллик мазкур лойиҳа экологик ва ижтимоий жиҳатларга салбий таъсирларни минималлаштиришни ҳисобга олган ҳолда иқтисодий ривожланишга комплекс ёндашув асосида амалга оширилади.\nМинтақа сафарини якунлаган вазир Комилов Россияга йўл олди\nЎзбекистон ташқи ишлар вазири Абдулазиз Комилов\nЎзбекистон ташқи ишлар вазири Абдулазиз Комилов жорий йилнинг 1-2 март кунлари амалий ташриф билан Россияда бўлади.\nТИВ маълумотига кўра, Москвадаги музокаралар чоғида сиёсий-дипломатик, савдо-иқтисодий, маданий-гуманитар ва бошқа соҳалардаги Ўзбекистон – Россия муносабатларининг ҳозирги ҳолати ва ривожланиш истиқболлари, халқаро ҳамда минтақавий ташкилотлар доирасидаги ўзаро ҳамкорлик масалалари муҳокама қилинади.\nИкки давлат дипломатлари жорий йилда ўтказилиши режалаштирилган олий ва юқори даражадаги қўшма тадбирлар жадвалини ҳам кўриб чиқадилар.\nАввалроқ ташқи ишлар вазири А. Комилов 17 ва 18 февраль кунлари Ўзбекистонга қўшни бўлган Туркманистон, Қозоғистон ва Тожикистонга, 23 февраль куни Афғонистонга, 27 февраль куни эса Қирғизистонга сафар қилиб, мазкур давлатлар президентлари қабули бўлгани ҳақида Озодлик аввал хабар қилган.\nКорея фуқароси ўзбекистонликдан 57 минг доллар олган.\nИчки ишлар вазирлиги ҳузуридаги Тергов департаментининг 27 февралда билдиришича, Ўзбекистон фуқаросини Жанубий Кореяга ишга жўнатишни ваъда қилиб, 57 минг доллар олган хорижлик қўлга олинди.\nРасман маълум қилинишича, 2020 йилнинг октябрь ойида Жанубий Корея фуқароси бўлган 59 ёшли Ким Еон Сун Миробод тумани Афросиёб кўчасидаги ижара уйда яшаган. У бу ерда яшаб, ўзбекистонлик 37 ёшли С.Х.,нинг ишончига кирган. Ким Еон Сун С.Х.,ни Жанубий Кореяга ишга жўнатишга ваъда қилган ва 57 минг долларини олган. Аммо ваъдасини бажармаган.\nЖанубий Корея фуқаросига нисбатан Ўзбекистон Жиноят Кодексининг 168-моддаси 4-қисми «а» банди (жуда кўп миқдорда фирибгарлик) билан жиноят иши қўзғатилиб, тергов ҳаракатларига киришилган.\nСуратнинг Чилонзорда содир бўлган ёнғинга алоқаси йўқ.\nТошкентдаги "Шовотландия" кафесига ўт қўйилиши ортидан мазкур кафеда ишлаб, ўша ернинг ўзида яшаб келган 5 киши ҳалок бўлди. Бу ҳақда Чилонзор туманида Ички ишлар вазири ўринбосари полковник Яхёжон Абдулхаков, Тошкент шаҳар прокурори Улуғбек Қосимов иштирокида ўтган йиғилишда маълум қилинди.\nКафега “қасддан ўт қўйган” шахс қўлга олинган. Ички ишлар вазирлигининг билдиришича, у Самарқанд вилояти Тойлоқ туманида яшовчи С.Ф., бўлган.\n“Қасддан ўт қўйган шахс «Матиз»да манзилга келиб, бино деворларига шиша идишдаги суюқликни сепиб, сўнг яна бир идишдаги суюқликни бино ичкарисига отган. Аланга чиқишини кузатиб, ёнғин содир бўлгач воқеа жойини яширинча тарк этган”,-дейилади ИИВ билдирувида.\nАввалроқ Озодлик 27 февраль куни соат 03:51 да Чилонзор туманида жойлашган «Шовотландия» кафесида ёнғин чиққан ҳақида хабар берган эди.\nЁнғин оқибатида кафенинг томи ҳамда ички жиҳозлари 150 кв.м. майдони ёниб жиддий зарарланган. Ёнғинни ўчиришга 4 та ўт ўчириш бўлинмаси жалб қилинган.\nЎшанда ёнғин оқибатида жабрланганлар бор экани хабар қилинган, бироқ улар олган жароҳат характери тўғрисида ҳеч нарса дейилмаганди.\nТошкент Ахборот технологиялари университети 2-босқич талабалари М.У., Р.С., Д.Ғ. ва Сингапур университети 2-босқич талабаси О.И. ҳамда “Инха” университети 1-босқич талабаси С.Х.,лар ўлик ҳолда топилди.\nБош прокуратуранинг билдиришича, уларнинг жасадлари 27 февраль куни соат 20:50 ларда Юнусобод тумани, Фирдавсий маҳалла фуқаролар йиғинига қарашли Инжобод кўчаси, 61-уйда топилган. Улар бу уйда ижарада туришган.\n“Суд тиббиёт экспертизасининг 27 февраль кунги дастлабки хулосасига кўра, жабланувчиларнинг ўлими номаълум моддадан ўткир заҳарланиш натижасида юз берган. Мазкур жиноят иши тергови Бош прокуратура томонидан назоратга олинган”,-дейилади хабарда.\n27-февралда Бишкек шаҳрига амалий ташриф билан келган Ўзбекистон Республикаси Ташқи ишлар вазири Абдулазиз Камилов Қирғиз Республикаси Президенти Садир Жапаров томонидан қабул қилинди.\nБу ҳақда хабар қилган ТИВ матбуот хизматига кўра, вазир Ўзбекистон Республикаси Президенти Шавкат Мирзиёевнинг Қирғиз Республикаси Президенти Садир Жапаровга йўллаган мактубини топширган.\nХабар қилинишича, суҳбат чоғида томонлар сиёсий, савдо-иқтисодий, маданий-гуманитар ва бошқа соҳалардаги икки томонлама муносабатларнинг ривожи ҳақида фикр алмашган.\nМарказий Осиёда сўнгги йилларда шаклланган хавфсизлик, барқарорлик ва яхши қўшничилик муҳитини янада мустаҳкамлаш масалалари кўриб чиқилди.\n"Қайд этилганидек, бугун денгиз портларига ва янги ташқи бозорларга энг қисқа ё‘л очадиган транспорт йўлаклари тизимини шакллантириш учун кенг имкониятлар яратилмоқдаки, бу, ўз навбатида, минтақалараро савдо-сотиқнинг жадаллашуви, транзит юк ташувларини орттириш, хом-ашё, асбоб-ускуналар ва тайёр маҳсулотларни ташиш нархининг пасайишига хизмат қилади", дейилган ТИВ матбуот хизмати хабарида.\nТашқи ишлар вазири Комилов икки кун ичида минтақадаги уч мамлакат президенти қабулида бўлди\nТошкент шаҳар, Чилонзор туманидаги “Шовотландия-1” кафесида чиққан ёнғин оқибатида жабрланганлар бор.\nБу ҳақда Фавқулодда вазиятлар вазирлиги матбуот хизмати хабар қилди. Хабарда неча киши жабрлангани, улар олган жароҳат характери тўғрисида ҳеч нарса дейилмаган.\n“Мазкур ҳолат юзасидан дастлабки терговолди суриштирув ишлари олиб борилмоқда. Воқеа юзасидан ваколатли органлар томонидан қўшимча маълумот берилади”, дейилган хабарда.\nВоқеа 27 февраль соат 03:51да Чилонзор тумани, Гулистон кўчасидаги “Шовотландия-1” кафесида содир бўлган.\nЁнғин оқибатида кафенинг томи ҳамда ички жиҳозлари 150 кв.м. майдони ёниб жиддий зарарланган.\nВоқеа жойига Тошкент шаҳар ФВБ, ИИББ раҳбарияти, прокуратура, Соғлиқни сақлаш ва коммунал хизматлар мутахассислари, ИИБ тезкор-тергов гуруҳи ҳамда тегишли хизматларнинг куч ва воситалари жалб этилган.\n"Ҳақиқат ва Тараққиёт" социал демократик партияси sурултойини ўтказиш ташаббус гуруҳи билан мажлисни ўтказиш масласида шартнома тузган Оқсарой тўйхонаси таъмир учун тўлиқ ёпилган.\n26 февралда "Ҳақиқат ва Тараққиёт" социал демократик партияси ташаббускори, профессор Хидирназар Аллақуловнинг Тошкент шаҳар Юнусобод туманидаги уйига Миллий гвардиянинг 30 чоғли ҳарбийлари томонидан "босқин уюштирилди".\nБу ҳақда Хидирназар Оллоқулов Facebook ва Youtube ижтимоий тармоқларида онлайн транслация орқали маълум қилди.\nЛавҳадан кўринишича, бир неча миллий гвардия либосидаги ҳарбийлар хонадон эшигини тепиб, қўнғироқни тинимсиз босишмоқда. Орада бир марта эшикни очган Хидирназар Аллақуловни олиб кетишмоқчи бўлишади ва профессор куч билан ўз уйи эшигини ёпиб олишга эришгани кўринади.\nМаълум бўлишича, 26 февраль куни пойтахт тўйхоналаридан бирида Ҳақиқат ва Тараққиёт социал демократик партияси тарафдорларининг Таъсис қурултойи ўтказилиши лозим эди. Бу борада барча ижтимоий тармоқлар орқали эълон берилган, халқаро ташкилотлар ва дипломатик корпус ваколатхонларига қурултой учун таклифнома тарқатилганди.\nХидирназар Аллақуловнинг таъкидича, 26 февраль куни эрталабки 9 да унга Андижон вилояти Балиқчи тумани ИИБ терговчиси Сарвар Сиддиқов томонидан муайян жиноят ишида сўроқ қилиниши борасида чақирув қоғози берилган.\n“Мен қандай қилиб бир неча соат ичида Балиқчига боришим мумкин. Ноқулай об-ҳавони қаранг. Бундан ташқари партия ташаббускорларининг Таъсис қурултойини ўтказиш учун одамларни чақириб қўйганман. Буларнинг барчаси бутунлай коррупция ва қонунсизликка асосланган ҳукуматнинг сиёсий ҳуқуқларимни камситишга қаратилган ҳаракатдир “ дейди Х. Аллақулов.\nПартия ташаббускори унинг бошқа фаоллари уйлари ҳам ҳукумат аскарлари томонидан ўраб олингани, уларнинг кўчага чиқарилмаётганини иддао қилмоқда.\nҲолбуки, профессор партия қурултойини ўтказиш даврида жамоат хавфсизлигини сақлашни сўраб, ҳуқуқни муҳофаза қилиш органларига қонуний муддатларда мурожаатлар қилган.\nБаҳор бошидан алимент ундиришнинг янги усули жорий этилади\nЎзбекистонда 2021 йил 1 мартидан ижро ҳужжатлари бўйича алимент мажбуриятларини бажариш қарздорлар томонидан Алимент мажбуриятларини ижро этиш ва назорат қилишнинг ягона ахборот тизими орқали амалга оширилади.\nБу тартибга оид президент фармонида қайд этилишича, алимент мажбуриятларини ижро этиш ва назорат қилишнинг ягона ахборот тизими алимент мажбуриятлари бўйича алоҳида банк ҳисобварағи билан интеграция қилинади.\nБунда Мажбурий ижро бюроси томонидан ижро ҳужжатлари бўйича ундирувчи (алимент олувчи) номига тегишли банк картаси расмийлаштирилади. Алимент пуллари, шу жумладан қарздорнинг иш ҳақидан ушлаб қолинган пуллар эса ушбу алимент мажбуриятлари бўйича алоҳида банк ҳисобварағи орқали мазкур банк картасига ўтказилади.\nОиласи билан ажрашган айрим эркаклар пандемия важидан ишсиз қолгани боис алимент тўлашга пул топа олмаётганидан шикоят қилганлари ҳақида Озодлик аввалроқ хабар қилган.\nМаълумотларга кўра, шу кунда Ўзбекистон бўйлаб алимент тўловчилар сони 250 минг нафардан ошган.\nМахсус комиссия Ўзбекистонда халқаро кўргазма ва ярмаркалар ўтказишга рухсат берди\nСамарқандда 2018 йил августида ўтказилган кўргазмадан лавҳа\nЖорий йилнинг 20 февралидан Ўзбекистонда санитария-эпидемиология меъёрлари ва қоидалари талабларига қатъий риоя қилган ҳолда халқаро кўргазма ва ярмаркалар ўтказишга рухсат этилган.\nМазкур қарор Республика махсус комиссияси томонидан Инвестициялар ва ташқи савдо вазирлиги ҳамда Соғлиқни сақлаш вазирлиги билан келишилган ҳолда қабул қилинган.\nХалқаро кўргазма ва ярмаркаларни ташкил этмоқчи бўлган ташкилотчилар олдига қуйидаги талаблар қўйилган:\nташкилотчи Республика ҳудудида санитария-эпидемиология хизмати ходимларини шартнома асосида жалб қилган ҳолда ташкил этилаётган тадбирларнинг барча босқичларида эпидемиологик тартибларга риоя этилиши устидан назоратни таъминлаши шарт;\nбарча тадбир иштирокчиларидан ҳимоя ниқоби ёки респиратор тақишлари талаб қилинади;\nтадбирга киришда барча иштирокчилар пирометрлар ёрдамида ҳароратни ўлчаш жараёнидан ўтиши талаб этилади, юқори ҳарорат ёки юқумли касалликлар белгилари бўлган шахсларга тадбирда қатнашишга рухсат берилмайди;\nэкспозициялар орасидаги масофа кенглиги камида 3 метр бўлиши керак;\nтадбир ўтказиш жойларида шамоллатиш тизимлари кираётган ҳавонинг чиқаётганидан устунлигини таъминлаши керак.\nЎзбекистонда барча турдаги оммавий тадбирлар ҳукуматнинг ўтган йил 23 мартидаги “Коронавирус инфекцияси тарқалишига қарши қўшимча чора-тадбирлар тўғрисида"ги қарори асосида тўхтатиб қўйилганди.\nМиллий маданий марказлар учун ўтган йили қарийб 1,5 млрд сўмлик грант ажратилган\nЎзбекистондаги миллий маданий марказлар вакиллари мамлакатда ўтказиладиган байрамларда фаол иштирок этиб келадилар\nВазирлар Маҳкамаси ҳузуридаги Миллатлараро муносабатлар ва хорижий мамлакатлар билан дўстлик алоқалари қўмитасининг давлат ижтимоий буюртмасига асосан 2020 йилда Олий Мажлис ҳузуридаги жамоат фонди томонидан Ўзбекистондаги миллий маданий марказлар ва дўстлик жамиятларини қўллаб-қувватлаш учун 600 миллион сўм маблағ, шунингдек 1,45 миллиард сўмлик грант ажратилган. Бу ҳақда мазкур қўмита раиси Рустамбек Қурбонов 25 февраль куни АОКАда ўтказилган матбуот анжумани чоғида маълум қилди.\nМулозим ўзи раҳбарлик қилаётган қўмита шу кунда Ўзбекистонда фаолият юритаётган 147 та миллий маданий марказ ва 38 та дўстлик жамияти ҳамда хориждаги ватандошларнинг 38 та жамияти билан ҳамкорлик қилаётганини қайд этган.\nУнга кўра, яратилган қулай миллатлараро муҳит туфайли тожик, турк ва қозоқ миллатига мансуб аҳоли вакиллари томонидан ўтган йили 4 та янги миллий маданий марказ ва 2 та дўстлик жамияти ташкил этилган.\nМаълумотларга кўра, шу кунда Ўзбекистонда 130 дан зиёд миллат ва элат, 16 та диний конфессия вакиллари истиқомат қилиб келмоқда. Мамлакатда таълим 7 тилда – ўзбек, қорақалпоқ, рус, тожик, қозоқ, қирғиз ва туркман тилларида олиб борилади.\nТошкентдаги янги туманда 400 дан зиёд икки қаватли ёғоч уй бузиб ташланади\nТошкентда икки қаватли ёғоч уйлар аввал ҳам бузиб ташланган (архив сурати)\nЎзбекистон пойтахтида янги ташкил этилган Янгиҳаёт тумани ҳудудидаги хавфсизлик талабларига жавоб бермайдиган икки қаватли 409 та ёғоч уй бузиб ташланади. Бу ҳақда туман ҳокими Ҳаёт Иноғомов 25 февраль куни АОКАда ўтказилган матбуот анжумани чоғида билдирган.\nМулозимга кўра, мазкур уйлардаги 4 минг 314 та хонадонда истиқомат қилаётган одамлар учун туман марказида янги уйлар қуриш режаланган.\nҲ. Иноғомов бу ёғоч уйлар 1966 йилдаги зилзиладан сўнг тез фурсатда қурилган бинолар экани, уларнинг кўпчилиги ҳозирги пайтда авария ҳолатига келиб қолганини маълум қилган.\nТуман ҳокими ҳозирда бу бўйича туркиялик мутахассислар билан биргаликда лойиҳа ишлаб чиқилаётгани, кўчириладиган одамларга янги уйлар қуриш учун ҳозир ер танланаётгани, танланган ерга барча шароитларга эга янги уйлар қурилиб, уларга ёғоч уйларда яшаган кишилар кўчирилишини қўшимча қилган.\nҲарорат пасайгани ортидан газ қуйиш шохобчалари иш вақти чекланди\nHududgazta'minot АЖ Ўзбекистондаги барча автотранспорт ҳайдовчилардан ўз автоуловларига газ тўлдириш ишларини эрталабки соат 05:00 дан кечки соат 15:00 гача техника хавфсизлиги қоидаларига риоя қилган ҳолда амалга оширишни сўраган.\nШиркат матбуот хизматига кўра, мазкур чора мамлакат ҳудудига совуқ ҳаво оқими кириб келиб, айрим ҳудудларда ҳарорат – 25 даражагача тушиши ортидан табиий газ истеъмоли ҳажми кескин кўпайиши мумкинлиги важидан кўрилмоқда.\nHududgazta'minot АЖ шу муносабати билан табиий газ биринчи навбатда аҳоли ва ижтимоий соҳа объектларини узлуксиз равишда таъминлашга қаратилишини билдириб, газ етказиб беришда айрим чекловлар киритилишини қайд этган. Айни пайтда ширкат мазкур чеклов қачонгача давом этиши мумкинлигига аниқлик киритмаган.\nАвтомобилларга ёқилғи қуйиш шохобчаларида газ сотиш вақти чекланиши билан боғлиқ тадбирлар олдин ҳам амалга оширилгани ҳақида Озодлик аввалроқ хабар қилган.\nАҚШ ташкилоти Ўзбекистонга мингга яқин инглиз тили ўқитувчисини юбориш ниятида\nАҚШнинг American Councils халқаро таълим ташкилоти Ўзбекистонга мингга яқин инглиз тили ўқитувчисини юбориш ниятида эканини билдирди. Ўзбекистон ҳукумати матбуот органи бўлган “Халқ сўзи” нашрининг ёзишича, Халқаро таълим бўйича Америка Кенгашларининг катта вице-президенти Майкл Кертис бу ҳақда Ўзбекистоннинг Вашингтондаги элчиси Жавлон Ваҳобов билан ўтган учрашув чоғида гапирган.\nХабарда таъкидланишича, учрашувда Ўзбекистонда инглиз тилини ўқитиш сифатини оширишга American Councils’ни жалб этиш истиқболлари муҳокама қилган.\nЭлчи Жавлон Ваҳобов АҚШ Ўзбекистонга дарс бериш учун 27 нафар инглиз тили ўқитувчисидан иборат биринчи гуруҳни жўнатганига миннатдорчилик билдирган.\n“Бундан ташқари, айни пайтда Ўзбекистонда АҚШ ҳукумати томонидан молиялаштириладиган ўндан ортиқ таълим дастурлари амалга ошириш босқичида турибди. Улар орасида Future Leaders Exchange, University Partnership in Central Asia, English Speaking Nation, ESN Teacher Coaches Program, U.S. Central Asia Education Fund, US-CAEF Alumni Conference 2021, American Windows Uzbekistan, Faculty Enrichment Program, Young Professional Internships, Uzbekistan Business Leaders, Afghanistan University Student Exchange Program, Open World Leadership Center Program, Uzbekistan Youth Leadership Conference 2021 кабилар бор”,-дейилади хабарда.\nМаҳалланинг фаол фуқаролари- кўчабоши ва уйбошиларга коммунал тўловлар бўйича товон пули берилади\nЎзбекистондаги кўчалардан бири.\nВазирлар Маҳкамаси 23 февраль куни тасдиқлаган 99-сонли низомга асосан 2021 йилнинг 1 мартидан бошлаб маҳалланинг фаол фуқароларига коммунал хизматлар учун мажбурий тўловлар бўйича компенсация берилади.\nНизомда кўчабоши ва уйбошилар фаол фуқаролар қаторида қайд этилган. Мазкур фаолларга коммунал хизматлар учун ҳар ойда БҲМнинг 50 фоизи (122 минг 500 сўм) миқдорида товон пули берилади.\nШунингдек, мазкур шахслар фаолиятини баҳолашда улар бириктирилган кўча ёки уйда камида 3 ой давомида фаолият кўрсатганлиги инобатга олинади ва мезонлардан келиб чиққан ҳолда, товон пули 70 баллдан юқори балл тўплаган тақдирда тўланади.\nКомпенсация пул тўловлари тўланиши кўчабоши ва уйбошилар фуқароларнинг ўзини ўзи бошқариш органлари фаолиятида фаол иштирок этмаса муддатидан олдин тўхтатилади.\nМазкур компенсация пул тўловлари маҳаллий бюджетларнинг қўшимча манбалари ҳисобидан Маҳалла ва оилани қўллаб-қувватлаш вазирлигининг туман (шаҳар) бўлимлари орқали амалга оширилади.\nДавлат корхоналари “обнал фирма”лар билан сохта битим тузган\n16 февраль куни Тошкентда 300 га яқин тадбиркор музлатиб қўйилган банк ҳисобларини очиш, ноҳалол контрагентлар тўламаган ҚҚСни улардан ундиришни тўхтатиш талаби билан Давлат солиқ қўмитасига борган.\nЎзбекистондаги 120та давлат корхонаси ва 86 та давлат улуши мавжуд корхона ҳалқ тилида “обнал” деб аталувчи нақдловчи фирмалари билан сохта битилмларни тузган ва давлатга катта миқдорда зарар етказган.\nДавлат солиқ қўмитасининг билдиришича, нақдловчи фирмалар билан сохта битим тузган 120та давлат корхонаси бюджетга 47,3 миллиард сўм, 86 та давлат улуши мавжуд корхона 48,1 миллиард сўм қўшимча қиймат солиғини тўламаган.\nДавлат солиқ қўмитаси нақдловчи фирмалар билан ҳамкорлик қилган ва солиқ тўламаган жами 396та корхонадан иборат рўйхатни тузди.\nРасман билдирилишича, бундай сохта битимларни тузган тадбиркорлик субъектлари 10 мингга яқин. Улар қарийб 1 триллион сўм миқдоридаги қўшилган қиймат солиғини тўламаган.\nОзодлик радиоси 16 февраль куни Тошкентда 300 га яқин тадбиркор музлатиб қўйилган банк ҳисобларини очиш, ноҳалол контрагентлар тўламаган ҚҚСни улардан ундиришни тўхтатиш талаби билан Давлат солиқ қўмитасига боргани ҳақида хабар берган эди.\n16 февраль куни Ўзбекистон Республикаси Президенти ҳузуридаги Тадбиркорлик субъектларининг хуқуқлари ва қонуний манфаатларини ҳимоя қилиш бўйича вакил - Бизнес омбудсман ҚҚС юзасидан тадбиркорлик субъектларига юборилган хабарномаларнинг қонунийлигини ўрганишни бошлагани тўғрисида баёнот берди.\nСавдо марказида хотини ва яна бир эркакни пичоқлаб ўлдирган шахс 22 йилга қамалди\nСудланувчи 2020 йил 20 ноябрида қўлга олинган эди.\nСамарқанддаги савдо марказида харидорлар кўз ўнгида хотинини ва хотинининг жазмани сифатида гумонлаб яна бир эркакни пичоқлаб ўлдирган шахс 22 йилга қамалди.\nОлий суд расмий каналининг хабар беришича, мазкур шахс Самарқанд вилоят суди томонидан Жиноят кодексининг 97-моддаси 2 қисми “а” ва “ж” бандлари (икки ёки ундан ортиқ шахсни ўта шафқатсизлик билан қасддан ўлдириш) асосида айбдор деб топилган. У жазони умумий тартибли колонияларда ўташи белгиланди.\nОзодлик 2020 йилнинг 20 ноябрь куни тахминан 18:00 да 42 ёшли эркак Мирзо Улуғбек кўчасида жойлашган савдо марказида хотини ва унинг жазмани экани тахмин қилинаётган шахсни пичоқлаб қўйгани ҳақида хабар берган эди. Жабрланганлар кўп қон йўқотиши натижасида воқеа жойида вафот этган.\nБу қотилликнинг гувоҳи бўлган вауни ведога олиб, ижтимоий тармоқларда тарқатган уч нафар шахс 2020 йилнинг 23 ноябрида ички ишлар ходимлари томонидан аниқланиб, қўлга олинган ва уларга нисбатан маъмурий қамоқ жазоси қўлланилган эди.\nЧимбойда камдан-кам учрайдиган табиат ҳодисаси - мурмурация кузатилди (ВИДЕО)\nҚорақалпоғистоннинг Чимбой тумани аҳолиси камдан-кам учрайдиган табиат ҳодисаси – мурмурацияга гувоҳ бўлишди. Бу ҳақда “Газета уз” нашри Николай Югай тасвирга олган ва ўз Фейсбук саҳифасида эълон қилган видеога асосланган ҳолда хабар тарқатди.\nХабарда айтилишича: “Минглаб қушлар улкан тўда бўлиб, осмонда ғайриоддий динамик шаклни ҳосил қилиши мурмурация деб аталади”.\nҚушлар кутилмаган томонга учиши, қисмларга ажралиб, яна динамик ҳаракатни давом эттириши мумкин. Ушбу улкан тўдаларда учиш тезлиги соатига 40 километргача бўлади, бироқ қушлар бир-бирига урилиб кетмайди.\nПахтачида “қанотли бузоқ” туғилгани иддао қилинди (ВИДЕО)\nМутахасисларга кўра, бузоқчанинг саломатлиги яхши.\nСамарқанд вилоят Пахтачи туманида “қанотли бузоқ” туғилгани тўғрисидаги видеони “Пахтачи” туман газетаси 23 февраль куни эълон қилди.\nВидеода айтилишича, “қанотли бузоқ” “Кўрпа” маҳалласидаги Ғайбулла Хайруллаев хонадонида 20 февраль куни туғилган.\nҒайбулла Хайруллаевнинг гумонича, сигирининг ҳомиласи эгизак бўлган бўлиши мумкин, аммо иккинчи ҳомила ривожланмай, унинг оёғи бузоққа ўтган.\nТуман газетаси эълон қилган видеода бузоқчанинг ўнг томонида “қанотга ўхшаш оёқча” мавжудлигини кўриш мумкин. Бу бузоқчани кўриш учун Хайруллаевнинг хонадонига ҳар куни маҳаллий аҳоли келмоқда.\nМаҳаллий матбуотда 2018 йилнинг мартида Самарқанд вилоятининг Жомбой туманида 6 оёқли бузоқ, 2014 йили Жиззахда эса 5 оёқли қўзичоқ туғилгани хабар қилинган.